Melestarikan Kegembiraan Ketika Bekerja

Untuk mendapatkan maklumat terkini, ikuti kami melalui Telegram

Bagi seorang pekerja, perasaan gembira dan bermotivasi untuk bekerja amat penting sebagai faktor pendorong untuk bekerja atau tidak.

Elemen motivasi sangat signifikan dalam kalangan tiga kelompok pekerja, iaitu golongan yang baru bekerja, mereka yang sudah berada dalam kumpulan jawatan pertengahan, dan yang tidak mempunyai banyak peluang naik pangkat ataupun meningkatkan perkembangan diri.

Pakar psikologi telah menjalankan pelbagai jenis kajian bagi mengenal pasti apa-apa yang mendorong seseorang pekerja gembira dan bermotivasi di tempat kerja. Kajian ini telah mewujudkan pelbagai teori motivasi.

Semua teori motivasi ini mempunyai matlamat yang sama, iaitu menerangkan sebab manusia melakukan apa-apa bentuk tindakan.

Sebenarnya, terlalu banyak faktor yang mempengaruhi tingkah laku dan prestasi seseorang pekerja. Secara umumnya, hal ini bergantung kepada keperluan individu itu sendiri dan keperluan itu dapat dibahagikan kepada beberapa peringkat. Seperti kata Atan Long (1976) dan Maslow (1954), keperluan manusia itu adalah berperingkat-peringkat. Suatu peringkat keperluan yang lebih tinggi tidak mungkin diperolehi sebelum keperluan yang lebih rendah peringkatnya dipenuhi terlebih dahulu. Pada peringkat yang paling rendah, terdapat keperluan hayat ataupun keperluan fisiologi. Setelah keperluan ini dipenuhi, barulah keperluan lain seperti keselamatan, diikuti oleh keperluan kasih sayang, seterusnya peringkat penghargaan kendiri atau penghormatan diri, dan yang paling tinggi ialah keinginan untuk memenuhi potensi diri.

Persoalannya, bagaimanakah hendak mencapai suatu tahap yang mampu memenuhi potensi diri dalam bekerja? Hal ini sebenarnya dapat dicapai dengan cara mencipta perasaan gembira dalam bekerja terlebih dahulu.

Pun begitu, bagaimana pula cara untuk mencipta perasaan gembira ketika bekerja, lebih-lebih lagi jika persekitaran tempat kerja itu sendiri tidak mampu mendorong kepada motivasi pekerja?

Pada hakikatnya, pilihan mahu mendorong diri sendiri ataupun tidak terletak pada diri individu itu sendiri. Jika ingin mendorong diri sendiri, yang perlu disematkan dalam minda ialah: “Aku buat semua ini adalah untuk diri aku.”

Jika berniat melakukan sesuatu untuk diri sendiri, jawapannya adalah dengan terus belajar.

Menurut kajian yang dilakukan oleh Linkedln terhadap 2400 profesional seperti yang dilaporkan dalam HR Asia bilangan 40 (2020) tentang apakah yang membuatkan mereka gembira di tempat kerja? Hasil maklum balas mendapati faktor utama ialah pekerjaan itu sendiri dan peluang untuk mereka belajar dan menambah potensi diri. Lagi banyak yang dipelajari, semakin bertambah keyakinan diri dan perasaan gembira akan timbul. Pada masa yang sama, apabila ditanya mengapa seseorang meninggalkan pekerjaan itu, hal yang demikian adalah kerana mereka tidak mendapat peluang untuk belajar tanpa melihat kepada medium pembelajaran yang dilalui sama ada melalui pembacaan, mengikuti seminar, bengkel atau apa-apa sahaja aktiviti yang meningkatkan kemahiran dan kerjaya. Malah, kajian yang sama mendapati mereka yang menjalani proses pembelajaran berterusan lebih gembira, produktif dan lebih berjaya daripada mereka yang tidak berpeluang belajar.

Setelah kita mengetahui bahawa proses pembelajaran berterusan akan menyumbang kepada wujudnya rasa gembira, kita juga akan mendapati bahawa dengan terus belajar sesuatu yang baharu akan mengubah cara kita berfikir.

Apabila cara berfikir kita berubah, langkah pertama yang boleh dilakukan adalah dengan menukar rutin harian di tempat kerja. Lihat kebiasaan kita dalam melaksanakan kerja. Lakukanlah apa-apa sahaja yang mengubah rutin harian. Semangat yang timbul daripada perasaan kelainan itu membantu meningkatkan tenaga dalaman yang dapat membendung rasa letih dan kemurungan. Menurut Pakar Psikologi dari Harvard, Carson (2010), dalam bukunya yang bertajuk Your Creative Brain, beliau menjelaskan otak perlu dirangsang untuk melakukan pelbagai perkara tidak hanya mengikut kebiasaan supaya daya kognitif (berfikir, menaakul, menganalisis, membentuk konsep, menyelesaikan masalah) dapat ditingkatkan.

Cuba perhatikan senarai tugas kita. Memang, tugasan merupakan perkara biasa yang sering dilakukan secara berulang-ulang. Kemudian, fikirkan penambahbaikan yang dapat kita laksanakan untuk proses kerja kita itu. Fikirkan kelainan. Tidak salah melakukannya dengan meniru idea daripada sekian banyak idea yang telah wujud di dunia ini.

Lakukanlah dengan menggunakan kreativiti sendiri melalui contoh yang ada di sekeliling kita. Dengan kemajuan teknologi terkini, sumber maklumat semuanya di hujung jari. Pasti lebih banyak idea dapat dijana. Lakukanlah hal ini sekalipun hasilnya sedikit kerana menurut seorang saintis dari Persuasive Tech Lab di Stanford University, B.J. Fogg (2019) dalam bukunya bertajuk Tiny Habits: The Small Changes that Change Everything, beliau berkata, otak tidak membezakan antara kejayaan besar mahupun kecil. Otak hanya mengesan adanya frekuensi kejayaan. Kejayaan yang tercetus akan memberikan rangsangan kegembiraan kepada diri seseorang.

Dengan melakukan rutin yang baharu akan menambahkan keasyikan dalam bekerja. Keasyikan akan timbul setelah kita gembira dengan apa-apa yang kita lakukan. Namun demikian, keasyikan bekerja bukanlah bermaksud ketagihan bekerja sehingga menjadikan kita seorang gila kerja atau workaholic kerana perkara ini bukanlah sesuatu yang positif bagi diri seseorang.

Terlalu taasub untuk bekerja boleh mengganggu kesihatan mental.  Menurut Adam Alter (2017) penulis buku Irresistible, beliau menyenaraikan enam ramuan penting yang menyebabkan seseorang bermotivasi sehingga timbul perasaan asyik dengan kerja yang dilakukan:

Asyik bekerja kerana di mindanya tersemat kata-kata, “sikit lagi hendak siap. Mesti selesaikan!”

Asyik bekerja kerana berasa teruja setiap kali kerja yang dilaksanakan mendapat maklum balas positif sama ada daripada ketua, rakan sekerja mahupun pelanggan yang mendapatkan perkhidmatan daripada kita.

Asyik bekerja kerana muncul rasa penuh semangat dalam diri apabila hasil kerja yang dilaksanakan itu memperlihatkan impak positif yang memberikan manfaat bukan sahaja kepada diri sendiri malah orang lain.

Asyik bekerja kerana kerja yang dilaksanakan itu semakin serasi dengan jiwa dan banyak perkara baharu yang dipelajari sepanjang proses melaksanakannya.

Asyik bekerja kerana rasa teruja untuk menyelesaikan masalah yang timbul. Setiap kali berjaya menyelesaikan masalah, setiap kali itulah kepuasan diri tercapai.

Asyik dengan kerja kerana adanya sistem sokongan yang baik sama ada di pejabat mahupun di rumah.

Justeru, tanyalah pada diri apakah kita gembira dengan pekerjaan yang kita lakukan sekarang? Jika semua kaedah telah dilaksanakan namun tidak memberikan keberhasilan positif untuk diri kita, maka sudah tiba masanya kita menilai semula majikan, pekerjaan, dan seluruh kerjaya kita. Mungkin bukan kerjaya yang salah, tetapi kita yang tidak sesuai untuk kerjaya itu. Apa-apa pun, pilihan tetap atas diri sendiri dan jika kita inginkan perubahan untuk diri sendiri, maka perbetulkan niat dan percayalah, minda akan turut berubah selepas itu.


Pengoperasian Sekolah Selepas Dua Minggu Peralihan Negeri ke Fasa Baharu PPN

Untuk mendapatkan maklumat terkini, ikuti kami melalui Telegram

Putrajaya – Merujuk pengumuman YAB Perdana Menteri Malaysia pada 22 September 2021 berkaitan dengan peralihan fasa Pelan Pemulihan Negara (PPN) bagi negeri Johor, Pahang dan Negeri Sembilan yang berkuat kuasa pada 24 September 2021, Kementerian Pendidikan Malaysia (KPM) telah menetapkan bahawa jika sesebuah negeri beralih ke fasa seterusnya, pengoperasian institusi pendidikan bawah KPM mengikut ketetapan fasa baharu akan dilaksanakan selepas dua minggu dari tarikh peralihan ke fasa tersebut.

Sehubungan dengan itu, KPM pada hari ini memaklumkan pembukaan institusi pendidikan bawah KPM bagi negeri Johor akan bermula pada 10 Oktober 2021 berdasarkan ketetapan pengoperasian institusi pendidikan bagi negeri Fasa Dua PPN.

Menurut KPM, “pembukaan institusi pendidikan di bawah KPM bagi negeri Pahang pula kekal pada 4 Oktober 2021 berdasarkan ketetapan pengoperasian institusi pendidikan bagi negeri Fasa Dua PPN. Memandangkan Pahang akan beralih ke Fasa Tiga pada 24 September 2021, maka pengoperasian institusi pendidikan di negeri tersebut akan beroperasi berdasarkan ketetapan negeri Fasa Tiga PPN bermula pada 11 Oktober 2021.”

Jelas KPM lagi, “bagi Negeri Sembilan, pembukaan institusi pendidikan bawah KPM kekal pada 4 Oktober 2021 berdasarkan ketetapan pengoperasian institusi pendidikan bagi negeri Fasa Tiga PPN. Memandangkan Negeri Sembilan akan beralih ke Fasa Empat pada 24 September 2021, maka pengoperasian institusi pendidikan di Negeri Sembilan berdasarkan Fasa Empat PPN hanya akan bermula pada 18 Oktober 2021.”

Dalam pada itu, KPM turut memaklumkan bahawa Majlis Keselamatan Negara telah memberikan kelulusan untuk murid kelas tingkatan enam semester dua dan kelas peperiksaan antarabangsa (IGCSE O-Level) di negeri Fasa Satu hadir ke institusi pendidikan tanpa penggiliran.

Oleh itu, pengoperasian institusi pendidikan di negeri Kedah akan bermula pada 10 Oktober 2021 untuk kumpulan murid tersebut. Murid lain kekal mengikuti pengajaran dan pembelajaran di rumah.

“Susulan pengumuman Pulau Langkawi sebagai kawasan gelembung pelancongan pada 16 September 2021, pengoperasian institusi pendidikan bermula pada 3 Oktober 2021 adalah berdasarkan ketetapan negeri Fasa Empat PPN,” jelas KPM dalam satu kenyataan media.

Tambah KPM, “bagi institusi pendidikan bawah KPM di negeri lain yang tidak terlibat dengan peralihan fasa pada 24 September 2021, pengoperasian institusi pendidikan adalah berdasarkan ketetapan fasa sedia ada seperti mana yang diumumkan oleh KPM pada 12 September 2021.”

Institusi pendidikan bawah KPM dalam kenyataan media ini merujuk sekolah, kolej vokasional, kolej matrikulasi dan institut pendidikan guru. Hal ini juga terpakai kepada institusi pendidikan swasta yang berdaftar bawah KPM bagi kategori sekolah dan kategori pusat.

Pun begitu, KPM juga menyarankan agar ketetapan ini turut terpakai di semua institusi pendidikan yang tidak berdaftar dengan KPM, termasuk institusi pendidikan bawah kerajaan negeri.

KPM sentiasa komited untuk terus melakukan yang terbaik.


Pelan Komprehensif Pembukaan Sekolah

Kuala Lumpur – Umum mengetahui bahawa sekolah akan dibuka semula pada 3 Oktober 2021. Hal ini sudah tentu menimbulkan pelbagai reaksi dalam kalangan masyarakat khususnya ibu bapa. Oleh hal yang demikian, Agenda Awani membawakan Menteri Kanan Pendidikan, YB Datuk Dr. Radzi Jidin untuk menjawab dan memberikan pencerahan yang lebih jelas terhadap kebimbangan dan persoalan yang ditimbulkan. Rancangan ini dibawakan secara langsung oleh Astro Awani malam tadi.

Menurut YB Datuk Dr. Radzi Jidin, antara pendekatan yang dibuat oleh Kementerian Pendidikan Malaysia (KPM) dalam membuat keputusan untuk membuka semula sekolah termasuklah memantau keadaan semasa dengan mengambil kira kadar vaksinasi di samping mengadakan sesi libat urus untuk mendapatkan pandangan daripada semua pihak dan melihat pendekatan yang terbaik.

Beliau meringkaskan bahawa secara umumnya, negeri yang berada pada Fasa Satu, iaitu negeri Kedah, sekolah tidak akan dibuka. Adapun begitu, permohonan dibuat untuk membenarkan satu kumpulan sahaja kembali ke sekolah, iaitu murid tingkatan enam (Semester 2) yang akan menduduki peperiksaan pada akhir bulan Oktober. Bagi negeri yang berada pada Fasa Dua, murid tidak akan ke sekolah kecuali murid tingkatan enam (Semester 2) dan Murid Berkeperluan Khas (MBK) peringkat rendah dan menengah. Negeri Fasa Tiga pula melibatkan murid prasekolah selain daripada MBK dan murid kelas peperiksaan sahaja, iaitu murid tingkatan lima dan enam. Bagi negeri Fasa empat, dua minggu pertama akan hanya dibuka untuk murid kelas peperiksaan, kemudian diikuti oleh peringkat-peringkat yang lain. Maklumat secara menyeluruh berkaitan perkara ini boleh dirujuk dalam portal KPM.

Menurut beliau lagi, status pengoperasian sekolah apabila berlaku perubahan fasa Pelan Pemulihan Negara (PPN) bagi sesebuah negeri akan diberi tempoh sekurang-kurangnya dua minggu untuk sekolah beroperasi mengikut fasa yang baharu. Tambah beliau, ibubapa tidak perlu risau kerana kenyataan tentang pembukaan sekolah bagi setiap negeri akan dimaklumkan terlebih dahulu sebelum sekolah dibuka.

YB Menteri Kanan Pendidikan turut menjelaskan tentang sistem penggiliran yang akan dijalankan apabila sekolah dibuka nanti.

Rasionalnya sistem penggiliran ini ialah sebilangan murid sahaja yang akan terdedah dengan risiko jika berlaku jangkitan. Selain itu, guru juga lebih mudah untuk mengawal dan memantau murid kerana kehadiran di sekolah hanya 50 peratus sahaja. Oleh itu, isu kesesakan akan dapat ditangani dengan lebih mudah.

Terdapat garis panduan dan penambahbaikan yang dibuat oleh KPM untuk memastikan murid kembali ke sekolah dalam keadaan selamat, termasuklah dengan memastikan pengudaraan di bilik darjah berada dalam keadaan yang paling optimum di samping mewajibkan semua yang berada di kawasan sekolah memakai pelitup muka. KPM juga akan menyediakan beberapa set kit ujian air liur untuk kegunaan pihak sekolah.

Beliau turut memberikan pesanan kepada guru yang enggan divaksin, “apa yang membezakan perkhidmatan guru dengan perkhidmatan lain ialah guru  berdepan dengan anak-anak kita, sebab itu kami di pihak kementerian melihat hal ini sebagai satu perkara yang amat penting. Nasihat dan kaunseling sudah pun diberikan. Sementara menunggu keputusan daripada Jabatan Perkhidmatan Awam tentang tindakan selanjutnya, guru yang tidak divaksin tidak akan dibenarkan mengajar murid secara bersemuka. Namun begitu, demi perkhidmatan, terdapat pendekatan yang perlu diambil. Jika terpaksa menukarkan mereka bagi memastikan sesi pengajaran dan pembelajaran tidak terjejas, kita akan laksanakan.”

Berkenaan sesi persekolahan yang akan dilanjutkan sehingga bulan Februari 2022, YB Datuk Dr. Radzi turut menjelaskan bahawa satu tempoh diperlukan untuk menilai tahap penguasaan murid dengan menggunakan sedikit ruang bagi memperkasakan kefahaman murid sebelum mereka naik ke kelas seterusnya. Oleh itu, KPM membuat ketetapan pada bulan Januari dan Februari 2022 murid kekal di kelas masing-masing. Hal ini adalah satu cara untuk guru mengenal pasti kekuatan dan kelemahan setiap murid.

Ibu bapa perlu faham tentang fasa, sekolah akan dibuka mengikut fasa. KPM telah ikhtiarkan yang terbaik. Kami mencari pendekatan dari seluruh dunia bagi memastikan anak-anak kembali ke sekolah dengan keadaan yang selamat.


KPM Mencari Titik Tengah demi Masa Depan Pelajar

Untuk mendapatkan maklumat terkini, ikuti kami melalui Telegram

Langkawi – YB Datuk Dr. Radzi Jidin, Menteri Kanan Pendidikan, Kementerian Pendidikan Malaysia (KPM) terus menyantuni Persatuan Ibu Bapa dan Guru (PIBG) di Langkawi, Kedah dalam usaha mengembalikan semula keyakinan pelajar untuk kembali ke sekolah tatkala jangkitan wabak COVID-19 masih menular.

Dalam Sesi Libat Urus Bersama Persatuan Ibu Bapa dan Guru pada pagi tadi, YB Datuk Dr. Radzi menitikberatkan sokongan ibu bapa dalam pelaksanaan pembukaan sekolah yang akan bermula pada 3 Oktober mengikut ketetapan fasa baharu bagi negeri masing-masing.

Menurut YB Datuk Dr. Radzi, pembukaan sekolah merupakan satu daripada langkah untuk mengurangkan tekanan emosi yang dihadapi oleh anak-anak berikutan dengan pelaksanaan Pengajaran dan Pembelajaran di Rumah (PdPR) dalam tempoh yang lama.

Melalui pembelajaran secara bersemuka, anak-anak lebih mudah untuk berkongsi permasalahan mereka dengan rakan-rakan dan guru-guru, sama ada berkaitan dengan pembelajaran mahupun masalah lain. Perkara ini secara tidak langsung dapat memberikan ruang kepada mereka untuk mengurangkan tekanan emosi yang dihadapi melalui interaksi sosial.

Tambah beliau, sekolah merupakan sebahagian daripada kehidupan anak-anak dan menjadi platform terbaik untuk mereka meningkatkan produktiviti pembelajaran, disiplin dan tatacara hidup, terutamanya dalam menghadapi kebiasaan baharu menuju era endemik COVID-19.

Pelaksanaan pembukaan sekolah ini juga mengambil kira pelbagai aspek, seperti latar belakang pelajar dan kemudahan kelengkapan semasa PdPR. Hal ini disebabkan terdapat segelintir pelajar yang tidak mempunyai kemudahan Internet dan peranti untuk pelibatan diri mereka di dalam kelas secara maya.

“Selain itu, bebanan guru dan ibu bapa yang terpaksa berkongsi peranti dengan anak-anak dan menguruskan PdPR anak-anak di rumah juga dapat dikurangkan apabila sesi persekolahan kembali seperti sedia kala.

Tambahan pula, kadar pengambilan vaksinasi di Langkawi telah mencapai lebih daripada 80 peratus. Oleh hal yang demikian perkara ini lebih mendorong KPM untuk membuka semula persekolahan agar tiada isu keciciran pendidikan dalam kalangan pelajar.

KPM sentiasa komited mencari titik tengah bagi menyelesaikan isu ini demi masa depan pelajar. Pada masa sama, Murid Berkeperluan Khas (MBK) juga diberikan perhatian secara keseluruhannya supaya mereka dapat menyesuaikan kembali diri dengan persekitaran pembelajaran di sekolah.

“Antara tujuan lain, sistem persekolahan akan dijadikan sebagai tempat atau medium untuk memupuk jati diri yang jitu dalam kalangan pelajar, di samping menerapkan perasaan cinta akan ilmu.

Menyedari akan cabaran dan risiko ketika pandemik ini, YB Datuk Dr. Radzi menegaskan bahawa pihak sekolah perlu mengikut Prosedur Operasi Standard (SOP) yang ditetapkan bagi mengekalkan kelompok yang selamat tanpa menjejaskan pengajaran dan kesihatan pelajar serta semua kakitangan sekolah.


Langkawi Menyambut Baik Pembukaan Sekolah

Langkawi – Kebanyakan negeri telah berpindah ke Fasa 2 Pelan Pemulihan Negara (PPN) dan Langkawi yang akan beralih ke pada fasa tersebut telah mula membuat persediaan bagi pembukaan sekolah pada 3 Oktober 2021.

Berdasarkan keperluan tersebut, YB Datuk Dr. Radzi Jidin, Menteri Kanan Pendidikan bersama-sama Datuk Yusran Shah Mohd. Yusof, Ketua Setiausaha Kementerian Pendidikan Malaysia (KPM) dan para pegawai KPM sekali lagi turun padang melihat persediaan untuk menyambut kehadiran pelajar yang akan kembali ke sekolah.

Melalui sidang media yang diadakan di Kolej Vokasional Langkawi pada petang ini, YB Datuk Dr. Radzi menegaskan bahawa ruang fizikal seperti sistem pengudaraan yang baik di dalam kelas adalah penting untuk keselamatan pelajar, di samping bilik kuarantin bagi mengasingkan pelajar sekiranya bergejala.

Selain aspek fizikal, YB Datuk Dr. Radzi menyatakan bahawa pelajar yang akan kembali ke asrama perlu menjalani tiga kali saringan COVID-19 untuk memastikan mereka selamat berada di sekolah. Misalnya, mereka perlu menjalani ujian air saliva atau air liur sebelum mendaftar masuk ke asrama serta pada hari keenam dan keempat belas semasa mereka berada di asrama. Sekiranya pelajar didapati bergejala, pelajar tersebut akan segera diasingkan demi keselamatan warga asrama.

Bukan hanya pelajar, KPM juga akan memastikan guru, kakitangan kebersihan, keselamatan dan petugas dewan makan juga perlu dipastikan telah divaksinasi.

“Jika ada guru yang tidak mahu divaksin, KPM akan mengambil tindakan untuk menarik mereka keluar dan menempatkan mereka di tempat atau di negeri yang lain supaya warga sekolah tersebut adalah dalam kalangan mereka yang telah divaksin,” ujar YB Datuk Dr. Radzi.

KPM sebelum ini telah memberikan nasihat kepada hampir 415 000 orang guru tentang keperluan vaksinasi. Walau bagaimanapun, daripada jumlah tersebut, lebih kurang 2000 guru masih lagi enggan menjalaninya. KPM memandang serius akan perkara ini kerana hal ini boleh menjejaskan pendidikan dan kesihatan warga sekolah.

Berdasarkan persediaan rapi yang dilaksanakan oleh KPM sebagaimana yang dinyatakan tersebut, rata-rata ibu bapa menyambut baik pembukaan sekolah yang akan dilaksanakan dalam tempoh terdekat. Hal ini dapat dilihat apabila terdapat dalam kalangan ibu bapa yang bersemangat menghantar anak-anak mereka untuk divaksinasi ekoran daripada pelaksanaan vaksinasi dalam kalangan pelajar yang berumur antara 12 hingga 17 tahun.

“Walaupun demikian, KPM akan terus memantau penerimaan vaksinasi dalam kalangan ibu bapa dan anak-anak sebelum ada ketetapan berkaitan dengannya dibuat. KPM juga akan mengambil pendekatan yang sewajarnya jika perlu,” tambah beliau lagi.

Selain itu, pembukaan sekolah disambut baik oleh ibu bapa kerana mengambil kira keperluan pelajar tingkatan 6 semester 2 bagi kohort 2021 yang bakal menduduki peperiksaan pada akhir Oktober ini. Jumlah pelajar tingkatan 6 semester 2 di Kedah pada masa ini adalah sebanyak 2705 orang. Kehadiran mereka ke sekolah memberikan peluang kepada pelajar untuk menyelesaikan perkara tertentu yang memerlukan penjelasan lanjut daripada guru secara bersemuka.


KPM Tinjau Persiapan Sekolah di Pulau Tuba

Untuk mendapatkan maklumat terkini, ikuti kami melalui Telegram

Langkawi – Kementerian Pendidikan Malaysia (KPM) pada Sabtu lalu telah mengadakan tinjauan ke sebuah sekolah menengah dan tiga buah sekolah rendah di Pulau Tuba, bagi meneliti persiapan dan persediaan sekolah yang bakal diadakan secara bersemuka pada 3 Oktober ini.

Rombongan Menteri Kanan Pendidikan, Yang Berhormat (YB) Datuk Dr. Radzi Jidin memulakan tinjauan di Sekolah Menengah Kebangsaan (SMK) Langkawi Pulau Tuba diikuti dengan Sekolah Kebangsaan (SK) Lubuk Chempedak dan SK Pulau Tuba sebelum ke SK Selat Bagan Nyior.

Menerusi hantaran di Facebook, YB Dr. Radzi menyatakan, beliau mendapati sekolah tersebut telah bersedia, kecuali beberapa aspek yang perlu ditambah baik, khususnya dalam konteks pengudaraan di bilik darjah dan bilik khas.

Dalam satu hantaran lain bertarikh 26 September, beliau berkata, “semua pihak perlu memahami dengan jelas tatacara pengoperasian sekolah yang telah ditetapkan seperti penggiliran dan kehadiran murid serta Prosedur Operasi Standard (SOP).”

Lawatan KPM ke Langkawi diteruskan dengan mengadakan tiga sesi libat urus pengoperasian sekolah bersama-sama Persatuan Ibu Bapa dan Guru (PIBG), guru sekolah rendah dan menengah serta guru besar dan pengetua dari 29 sekolah di seluruh Pulau Langkawi pada Ahad lalu.

Sesi tersebut diadakan bagi memperjelas dan memperincikan lagi perkara berkaitan dengan pengoperasian sekolah dan hal berbangkit yang memerlukan penjelasan lanjut daripada pihak KPM.

Pengoperasian sekolah di Pulau Legenda ini dilaksanakan mengikut ketetapan negeri dalam Fasa Empat Pelan Pemulihan Negara (PPN) memandangkan Langkawi merupakan kawasan gelembung pelancongan.


Pengoperasian Institusi Pendidikan Berdasarkan Fasa PPN

Putrajaya – Kementerian Pendidikan Malaysia (KPM) merujuk kepada pengumuman YAB Perdana Menteri Malaysia pada 29 September 2021 berkaitan peralihan fasa Pelan Pemulihan Negara (PPN) bagi negeri Selangor, Melaka, Kedah, Wilayah Persekutuan Kuala Lumpur dan Putrajaya yang berkuat kuasa pada 1 Oktober 2021 telah menetapkan bahawa jika sesebuah negeri beralih ke fasa seterusnya, pengoperasian institusi pendidikan bawah KPM mengikut ketetapan fasa baharu yang akan dilaksanakan selepas dua minggu daripada tarikh peralihan ke fasa tersebut.

Sehubungan dengan itu, pembukaan institusi pendidikan bawah KPM bagi negeri Selangor, Melaka, Wilayah Persekutuan Kuala Lumpur dan Putrajaya kekal pada 4 Oktober 2021 berdasarkan ketetapan pengoperasian bagi negeri Fasa 2 PPN. Hal ini melibatkan Murid Berkeperluan Khas (MBK) di Sekolah Kebangsaan Pendidikan Khas (SKPK), Sekolah Menengah Kebangsaan Pendidikan Khas (SMKPK).

Hal ini juga melibatkan Sekolah Menengah Pendidikan Khas Vokasional (SMPKV) dan Program Pendidikan Khas Integrasi (PPKI), murid Tingkatan 6 Semester 2, International Baccalaureate Diploma (IBD) Tahun 2, Program Prauniversiti Semester 3 di Sekolah Sukan Malaysia (SSM) dan murid kelas peperiksaan antarabangsa (IGCSE O-Level, A-Level, Australia Higher School Certificate dan IBDP).

Bermula pada 1 Oktober 2021, negeri Selangor, Melaka, Wilayah Persekutuan Kuala Lumpur dan Putrajaya akan beralih ke Fasa 3 PPN. Justeru pengoperasian institusi pendidikan di negeri-negeri berkenaan mengikut ketetapan Fasa 3 PPN akan bermula pada 18 Oktober 2021. Hal ini melibatkan pertambahan kemasukan murid lain meliputi murid prasekolah, kelas peperiksaan awam di sekolah asrama sepenuhnya/sekolah harian/sekolah swasta, IBD, Prauniversiti SSM serta kelas peperiksaan antarabangsa yang lain.

Pembukaan institusi pendidikan bawah KPM bagi negeri Kedah pula kekal pada 10 Oktober 2021 untuk murid kelas Tingkatan 6 Semester 2 dan kelas peperiksaan antarabangsa (IGCSE O-Level). Memandangkan negeri Kedah akan beralih ke Fasa 2 pada 1 Oktober 2021, pengoperasian institusi pendidikan merangkumi Kolej Vokasional berdasarkan ketetapan pengoperasian negeri Fasa 2 PPN hanya akan bermula pada 17 Oktober 2021.

Selain itu, susulan pengumuman Jawatankuasa Pengurusan Bencana Negeri Sarawak berhubung peralihan Zon Selatan negeri Sarawak ke Fasa 3 berkuat kuasa 1 Oktober 2021, pembukaan institusi pendidikan bawah KPM bagi zon ini kekal pada 4 Oktober 2021 berdasarkan ketetapan pengoperasian bagi negeri Fasa 2 PPN. Pengoperasian institusi pendidikan di Zon Selatan negeri Sarawak berdasarkan ketetapan negeri Fasa 3 PPN hanya akan bermula pada 18 Oktober 2021.

Merujuk pengumuman Perintah Kawalan Pergerakan Diperketatkan (PKPD) oleh Majlis Keselamatan Negara di beberapa kawasan, semua institusi pendidikan bawah KPM yang berada dalam kawasan PKPD adalah ditutup sepanjang tempoh PKPD berkuat kuasa. Semua murid di kawasan PKPD perlu mengikuti pengajaran dan pembelajaran di rumah (PdPR).

Institusi pendidikan bawah KPM dalam kenyataan media ini turut merujuk kepada institusi pendidikan swasta yang berdaftar bawah KPM bagi kategori sekolah dan kategori pusat.

KPM menyarankan agar ketetapan ini turut terpakai di semua institusi pendidikan yang tidak berdaftar dengan KPM, termasuklah institusi pendidikan di bawah kerajaan negeri.


Mendidik dengan Jiwa

Untuk mendapatkan maklumat terkini, ikuti kami melalui Telegram

Bergelar guru pendidikan khas, adakah menjadi impian atau pilihan yang terakhir?

Ironinya, siapakah yang sanggup menjadi guru kepada murid berhingus tidak tahu baca tulis; murid hiperakrif yang sukar dikawal; murid yang suka tantrum; murid yang susah bercakap; murid yang payah faham; murid yang mempunyai pelbagai kekurangan dan ketidakupayaan. Menjadi seorang guru pendidikan khas sudah tentu tidak mudah, memerlukan pelbagai pengetahuan dan kemahiran serta tahap kesabaran yang tinggi. Namun begitu, jika sudah berada dalam dunia pendidikan khas, sebenarnya banyak yang jatuh hati sehingga mahu setia menjadi guru pendidikan khas.

Menjadi sebahagian daripada warga pendidikan khas memerlukan guru menjadi lebih sabar, tabah, penyayang dan bermotivasi. Sebilangan besar guru pendidikan khas menyatakan kesediaan mereka untuk berkhidmat lebih lama dalam pendidikan khas. Mereka juga sanggup mengorbankan masa, tenaga dan wang untuk membina generasi pelajar berkeperluan khas yang seimbang dan berdikari. Pendidikan khas mendidik guru sentiasa tabah dalam menghadapi cabaran. Murid pendidikan khas juga sentiasa menjadi aspirasi guru.

Kejayaan yang telah dicapai oleh atlet paralimpik negara dalam sukan bertaraf dunia merupakan contoh terbaik yang membuka mata banyak pihak bahawa setiap kekurangan yang golongan istimewa ini miliki hadir dengan suatu kekuatan yang mendorong mereka untuk turut sama menggapai impian.

Pendidikan khas merupakan salah satu cabang pendidikan yang diamalkan di Malaysia khusus untuk orang kurang upaya (OKU) atau disebut sebagai Murid Berkeperluan Khas (MBK) dalam konteks persekolahan. Pendidikan khas melibatkan penempatan MBK khusus dalam pelbagai kategori seperti masalah penglihatan (BL), gangguan pendengaran (BD) dan masalah pembelajaran (BP). Semua kategori MBK ini diletakkan dalam tiga program pendidikan khas, iaitu Sekolah Pendidikan Khas (SPK), Program Pendidikan Khas Integrasi (PPKI) dan Program Pendidikan Inklusif (PPI).

Ketiga-tiga program ini mempunyai ciri-ciri tertentu dalam memberikan perkhidmatan kepada MBK. Sebagai contoh, Sekolah Pendidikan Khas (SPK) lebih tertumpu kepada penempatan MBK untuk kategori BL dan BP, manakala untuk PPKI dan PPI lebih tertumpu kepada penempatan untuk kategori BP. Oleh sebab pertambahan jumlah MBK yang didaftarkan dari tahun ke tahun, SPK telah dibuka untuk MBK kategori BP.

Setiap guru pendidikan khas sentiasa komited dalam melaksanakan tugas mendidik MBK dengan penuh kasih sayang. Tidak kira betapa teruknya kategori atau kekurangan MBK, guru sentiasa memberikan yang terbaik dalam mendidik mereka. Pada dasarnya, pendidikan berkesan untuk MBK ialah pendidikan yang bermakna, iaitu tidak hanya bergantung kepada sukatan pelajaran. Pendidikan yang bermakna bagi mereka merupakan pendidikan yang memberikan mereka peluang yang sama untuk hidup berdikari dan bermasyarakat.

Kejayaan golongan OKU dalam bidang sukan dan akademik telah membuka mata banyak pihak untuk memberikan lebih perhatian kepada MBK dan tahap pendidikan mereka. Mantan Menteri Pendidikan Malaysia, YB Dr. Maszlee Malik juga pernah menyatakan bahawa pendidikan khas selalu ada di hatinya dan meletakkan pendidikan khas antara perkara penting bagi kementerian itu. Begitu juga dengan kenyataan Tunku Mahkota Johor, Tunku Ismail Sultan Ibrahim setelah mengadakan lawatan ke salah sebuah SPK di Johor Bahru baru-baru ini. Beliau menyatakan keprihatinannya terhadap pendidikan khas dan juga pendidikan untuk rakyat Johor.

Perhatian dari para pemimpin ini telah menjadikan pendidikan khas dipandang tinggi oleh masyarakat. Jika sebelum ini tidak semua masyarakat mengetahui tentang kewujudan pendidikan khas di Malaysia, kini masyarakat lebih peka terhadap kehadiran OKU dan juga murid berkeperluan khas dalam kelompok masyarakat. Guru pendidikan khas juga dilihat lebih bersemangat dalam melaksanakan tanggungjawab mendidik MBK di sekolah. Nilai cinta dan keprihatinan selalu terpancar dan mereka menyatakan bahawa mereka jatuh cinta dengan dunia pendidikan khas.

Untuk menjadi warga pendidikan khas, seseorang harus menempatkan diri mereka dalam keadaan siap siaga dengan kesibukan pendidikan khas. Bukan hanya keperluan akademik, tetapi kelayakan pengurusan, penglibatan masyarakat, sentiasa dahagakan ilmu berkaitan dengan pendidikan khas, kesediaan fizikal dan mental serta sedia bertanggungjawab menggalas keperluan dunia pendidikan khas.

Lima faktor yang dikenal pasti menjadi pegangan warga pendidikan khas termasuklah nilai kasih sayang terhadap MBK; perubahan dalam sistem pendidikan khas; MBK yang unik dan menghiburkan; hubungan baik dengan MBK; dan sokongan daripada pelbagai pihak. Berdasarkan pemerhatian penulis, jelas sekali bahawa guru pendidikan khas mengutamakan pendidikan dan pembelajaran MBK sama ada di dalam atau di luar sekolah. Guru bukan sahaja mahukan yang terbaik untuk MBK di sekolah malah selepas waktu sekolah. Mereka berpendapat bahawa MBK berhak mendapat ilmu dan bimbingan yang terbaik. Mereka juga mengakui bahawa lebih banyak perhatian harus diberikan kepada MBK berbanding dengan murid normal lain di sekolah. Hal ini dikatakan demikian kerana MBK bergantung sepenuhnya terhadap pembelajaran bersama-sama guru. MBK dianggap seperti anak sendiri yang memerlukan bimbingan, perhatian dan kasih sayang. Kekurangan yang dihadapi oleh MBK juga antara faktor yang membuat guru berasa tersentuh dan memahami bahawa mereka perlu dibantu semaksimum mungkin.

Melihat kepada MBK pada dasarnya bukan tertumpu mengenai kekurangan tetapi tentang kelebihan terpendam. Setiap dari mereka dikurniakan bakat dan ciri istimewa yang tersendiri. Beberapa perkara penting perlu ditambah baik jika ingin melihat pendidikan khas terus maju. Antara perubahan tersebut berkaitan dengan sukatan pelajaran, penilaian dan juga kepemimpinan dalam pendidikan khas.

Pada hakikatnya, mendidik MBK bukanlah tugas mudah yang boleh dilakukan oleh sesiapa sahaja. Mendidik MBK memerlukan keprihatinan dan kecintaan yang mendalam terhadap keperluan MBK. Berbekalkan semangat dan rasa tanggungjawab itulah guru yang terlibat tidak pernah jemu memberikan yang terbaik kepada MBK dalam penyampaian ilmu. Keunikan MBK, pembelajaran mereka dan hubungan erat antara guru dengan MBK menjadikan kecintaan para guru terhadap pendidikan khas tidak pernah luntur.


Menteri Kanan Pendidikan Meninjau Pembukaan Sekolah secara Bersemuka di Terengganu

DUNGUN ‒ Menteri Kanan Pendidikan, YB Datuk Dr. Mohd Radzi Jidin berkata, setelah meninjau pembukaan sekolah pada hari pertama di beberapa buah sekolah, secara keseluruhannya sekolah dapat beroperasi dengan baik mengikut tatacara dan garis panduan yang ditetapkan. Murid juga dilihat cukup bersemangat kembali semula ke sekolah untuk bertemu dengan rakan dan guru mereka.

Sebanyak 47 ribu orang pelajar di Kelantan, Terengganu dan Pulau Langkawi, Kedah memulakan sesi persekolahan secara bersemuka pada hari ini berdasarkan ketetapan yang telah dibuat oleh pihak Kementerian Pendidikan Malaysia (KPM). Beliau berkata demikian setelah melakukan lawatan kerja dan meninjau sesi pembukaan sekolah di Kuala Terengganu, Marang dan Dungun, Terengganu pada hari ini.

Tambah beliau, setelah membuat tinjauan lebih daripada 10 buah sekolah di Terengganu sejak hari Sabtu, beliau mendapati sistem pengudaraan di dalam bilik darjah dipatuhi dengan baik. Hampir kesemua kelas mencapai tahap pengudaraan yang optimum. Murid dan guru juga sentiasa mematuhi Prosedur Operasi Standard (SOP) dan memakai pelitup muka di dalam kelas.

“Dengan kerjasama daripada semua pihak, kita sama-sama berusaha dan berdoa agar sesi persekolahan secara bersemuka ini dapat dilaksanakan dengan lancar dan teratur,” ujar YB Datuk Dr. Radzi.

Menurut beliau lagi, “Sistem penggiliran dipraktikkan melibatkan separuh daripada pelajar mengikuti sesi pembelajaran secara bersemuka dan separuh lagi secara pengajaran dan pembelajaran di rumah (PdPR). Pendekatan ini membolehkan penjarakan fizikal dilaksanakan dengan baik, boleh mengelakkan kesesakan di sekolah dan kita berharap apabila pulang nanti, proses penyuraian berlaku dengan teratur dan lancar.”

YB Datuk Dr. Radzi juga berkata, “KPM buat masa ini memutuskan untuk menetapkan sesi persekolahan tahun 2021 dilanjutkan hingga Januari dan Februari tahun hadapan. Keputusan ini dibuat berdasarkan perbincangan dan penelitian secara mendalam oleh pelbagai pihak. Perkara ini telah dibincangkan dengan pengetua, guru besar, guru, wakil Persatuan Ibu Bapa dan Guru (PIBG) serta pakar dan persatuan perguruan di beberapa buah negeri untuk memastikan ketetapan ini  mengambil kira pelbagai aspek dan bagi memastikan murid bersedia sebaik mungkin sebelum mereka naik ke kelas berikutnya. Pendekatan ini memberikan ruang yang cukup kepada anak-anak kita untuk diasah dan dipastikan berada pada tahap penguasaan yang terbaik sebelum beranjak ke kelas berikutnya,” ujarnya.

YB Datuk Dr. Radzi juga sempat meninjau pusat pemberian vaksin (PPV) untuk golongan remaja di Sekolah Menengah Kebangsaan (SMK) Sultan Sulaiman dan berkata, “Hampir kesemua murid tingkatan lima dan tingkatan enam telah divaksin dan sekarang proses pemberian vaksin masih dilaksanakan secara berperingkat mengikut sekolah. Umumnya, pelaksanaan vaksinasi murid tingkatan satu hingga tingkatan lima berjalan dengan baik, cepat dan tersusun; dan pada masa terdekat keseluruhannya akan menerima suntikan vaksin sekurang-kurangnya untuk dos yang pertama.”

Menyentuh tentang lebih 2000 orang guru yang enggan divaksin, KPM masih meneliti perkara tersebut. KPM telah mengenal pasti sekolah tempat guru tersebut mengajar dan mata pelajaran yang diajar oleh mereka. Guru berkenaan tidak dibenarkan mengajar secara bersemuka dan mungkin ditukarkan. KPM akan memastikan tiada murid yang terjejas pembelajarannya kesan daripada pertukaran guru tersebut.

Dalam pada itu, beliau turut menekankan bahawa guru seperti juga penjawat awam yang lain dan  mereka mesti akur kepada arahan yang dikeluarkan oleh Jabatan Perkhidmatan Awam (JPA) yang mewajibkan semua penjawat awam melengkapkan vaksin COVID-19 sebelum 1 November nanti.

Sekolah yang dilawati oleh YB Datuk Dr. Radzi pada hari ini ialah SMK Sultan Sulaiman, Kuala Terengganu, Sekolah Menengah Agama Marang, SMK Tengku Intan Zaharah, SK Sura, Sekolah Menengah Sains Dungun dan SMK Sura, Dungun, Terengganu. Kunjungan beliau sudah pasti memberikan semangat dan kekuatan kepada para guru dan murid untuk meneruskan sesi pengajaran dan pembelajaran secara bersemuka setelah ditangguhkan akibat penularan COVID-19 di negara ini.


“Kehadiran murid pada hari pertama pembukaan sekolah amat baik.” – YB Datuk Dr. Mohd. Radzi Jidin

Untuk mendapatkan maklumat terkini, ikuti kami melalui Telegram

Kuala Pilah – Bermula semalam hingga hari ini, hampir semua negeri di seluruh negara memulakan pembukaan semula sekolah secara berperingkat mengikut fasa Pelan Pemulihan Negara (PPN) negeri masing-masing, melainkan Johor dan Kedah yang akan membuka sekolah bermula pada 10 Oktober akan datang.

Menurut Menteri Kanan Pendidikan, YB Datuk Dr. Mohd. Radzi Jidin, sebanyak 64 ribu pelajar terlibat dengan pembukaan sekolah di negeri Kumpulan B pada hari ini. Beliau melakukan tinjauan di Sekolah Menengah Kebangsaan Tunku Kurshiah, Negeri Sembilan bersempena dengan pembukaan semula sekolah secara bersemuka pada hari ini.

Dalam lawatan tersebut, YB Datuk Dr. Mohd. Radzi Jidin menyatakan bahawa kehadiran murid di sekolah sama seperti pada Jun 2020 dengan menyaksikan kehadiran murid Sijil Tinggi Pelajaran Malaysia (STPM) dan Sijil Pelajaran Malaysia (SPM) amat baik dan hampir semua murid peperiksaan ini hadir.

“Pelajar kelihatan gembira, terutamanya mereka yang bakal menghadapi peperiksaan kerana pembukaan sekolah memudahkan mereka membuat persediaan. Kehadiran mereka cukup baik, termasuklah murid prasekolah serta murid berkeperluan khas dan penerimaan ibu bapa juga cukup baik,” ujarnya.

Tambah beliau, dengan mengambil kira hari pertama persekolahan, kehadiran murid amat memberangsangkan. Walaupun masih ada ibu bapa yang berasa masih belum sesuai dan belum bersedia untuk menghantar anak-anak ke sekolah pada ketika ini, sekolah tidak akan mengambil sebarang tindakan disiplin ke atas mereka.

Menteri Kanan Pendidikan turut menyatakan bahawa peratusan kehadiran perlu dilihat beberapa hari selepas pembukaan sekolah.

“Memandangkan hari ini baru hari pertama persekolahan, purata kehadiran belum dapat disimpulkan untuk dijadikan sebagai penunjuk data,” ujar YB Datuk Dr. Radzi.

Dalam tinjauan tersebut, beliau turut menegaskan bahawa aspek pengudaraan yang baik di dalam bilik darjah dan di bilik guru perlu diberikan penekanan memandangkan prosedur operasi standard (SOP) pengudaraan masih belum dipatuhi secara optimum.

“Melalui kaedah pembukaan sekolah secara penggiliran ini, kami sentiasa berpesan kepada semua pihak yang terlibat dengan pembukaan sekolah agar mengamalkan SOP dengan baik.”

Menurut YB Datuk Dr. Radzi, pendekatan baharu Kementerian Pendidikan Malaysia (KPM) memperlihatkan sekolah dibuka semula dengan kehadiran 50 peratus kapasiti sekolah menerusi pembahagian setiap kelas kepada dua kumpulan. Sekolah juga masih perlu membuat kemasukan atau penyuraian secara berperingkat.

“Kemasukan secara berperingkat ini boleh kita lihat secara terperinci dan mendalam. Jika ada sebarang kekurangan, kita boleh lakukan penambahbaikan. KPM juga akan menjalankan sesi libat urus bagi membincangkan secara terperinci mengenai isu yang berkaitan dengan pengoperasian semula sekolah secara bersemuka.”

“Berdasarkan keadaan semasa, itulah kaedah yang terbaik bagi pelajar untuk bersedia memulakan persekolahan secara bersemuka,” tambah beliau.

Wawancara bersama-sama murid SMK Tunku Kurshiah.


Kemusykilan tentang Kata “Mana“

Kata mana tergolong sebagai subgolongan kata nama, iaitu kata ganti nama tanya. Oleh itu, kata mana dapat menduduki gatra subjek atau predikat ayat.  Penggunaan kata mana dalam ayat adalah seperti yang berikut:

1a.  Mana/yang awak pilih?           (susunan biasa)

1b.  Yang awak pilih/mana?          (susunan songsang)

2a.  Yang awak pilih/mana?          (susunan biasa)

2b.  Manakah/yang awak pilih?    (susunan songsang)

Dalam kelompok ayat 1, kata mana menduduki gatra subjek ayat dengan pola FN (Frasa Nama) + FK (Frasa Kerja). Dalam kelompok ayat 2 pula, kata mana menduduki gatra predikat ayat dengan pola FN (Frasa Nama) + FK (Frasa Nama).

Kata ganti nama tanya mana bertukar menjadi kata ganti nama tak tentu mana-mana apabila digandakan. Dalam hal ini, kata mana-mana boleh juga diikuti kata nama.  Sila lihat contoh yang berikut:

3b.  Pilihlah mana-mana novel yang awak suka.

Oleh sebab kata mana merupakan subgolongan kata nama, kata itu tidak perlu diiringi oleh kata hubung relatif yang untuk berfungsi sebagai kata nama. Sila lihat contoh yang berikut:

Kata mana dapat digandingkan dengan sesetengah kata tanya untuk menghasilkan frasa sendi nama tanya. Sila lihat contoh yang berikut:

Dalam kelompok ayat 5, kata ganti nama tanya mana bergandingan dengan sendi nama di untuk menghasilkan frasa sendi nama tanya di mana. Dalam kelompok ayat 6, kata ganti nama tanya mana bergandingan dengan sendi nama dari untuk menghasilkan frasa sendi nama tanya dari mana. Dalam kelompok ayat 7 pula, kata ganti nama tanya mana bergandingan dengan sendi nama ke untuk menghasilkan frasa sendi nama tanya ke mana.

Selain itu, fungsi kata mana sebagai ganti nama tanya bererti kata itu tidak boleh hadir dalam ayat penyata. Kesilapan ini sering berlaku apabila kata mana digandingkan dengan kata hubung relatif yang. Sila lihat contoh yang berikut:

9a.  *Itulah kerja berkualiti seperti mana yang diharapkan.

9b.  Itulah kerja berkualiti yang diharapkan.

9c.  Itulah kerja yang berkualiti seperti yang diharapkan.

10a.  *Dia akan menangis bila mana dia berasa sedih.

10b.   Dia akan menangis apabila dia berasa sedih.

Frasa sendi nama tanya dengan kata mana juga tidak boleh digunakan dalam ayat penyata. Sila lihat contoh yang berikut:

11a. *Itulah tempat di mana dia tinggal.

12a.  *Saya tidak tahu ke mana dia hendak pergi.

12b.  Saya tidak tahu tentang destinasinya (tempat tujuannya).

13a.  *Saya akan menyiasat dari mana dia mendapat maklumat itu.

13b.  Saya akan menyiasat sumber maklumatnya.

Kata mana dapat didahului oleh kata nama dalam sesuatu ayat. Sila lihat contoh yang berikut:

Kata mana juga boleh ikuti oleh kata bilangan kardinal satu. Sila lihat contoh yang berikut:

Apabila kata mana ditambah kata penegas -lah atau -tah, yang terhasil ialah ayat tanya retorik yang tidak perlu dijawab. Sila lihat contoh yang berikut:

14a.  Manalah saya tahu tentang jawapannya?

Bagi ayat 14a, rangkaian kata “manalah saya tahu” menegaskan hakikat bahawa “saya memang tidak tahu”. Dalam ayat 14b, rangkaian kata “manatah dapat” menegaskan hakikat “tidak dapat”. Mesejnya lebih tegas daripada ayat yang berikut:

15a.  Bagaimanakah saya tahu tentang jawapannya?

15b.  Bagaimanakah saya dapat memujuknya?


KPM Fokus Pembangunan Pendidikan dan Naik Taraf Sekolah Daif di Sarawak

Untuk mendapatkan maklumat terkini, ikuti kami melalui Telegram

Kuching – Sasaran mempercepat pembinaan sekolah daif di negeri Sarawak menjadi fokus utama lawatan kerja Timbalan Menteri Pendidikan II, YB Datuk Mohamad Haji Alamin. Beliau berkata, walaupun terdapat kelewatan dalam pembinaan projek menaik taraf sekolah daif di Sarawak disebabkan oleh pandemik COVID-19, namun hal ini bukan alasan untuk tidak menggerakkan pembinaan sesuatu projek mengikut jadual yang telah ditetapkan, iaitu siap dalam masa 22 bulan.

Katanya, permintaan untuk menaik taraf sekolah daif kategori enam dan tujuh di seluruh negara sentiasa ada dan usaha menaik taraf akan dilaksanakan secara berperingkat. Ujarnya lagi, setakat tahun 2019 sehingga sekarang, sebanyak 186 projek sekolah daif telah diluluskan di Sarawak dengan peruntukan berjumlah RM1.579 bilion. Pada tahun 2021, pihak Jabatan Pendidikan Negeri (JPN) mendapat kelulusan sebanyak 59 projek dengan kos berjumlah RM402.71 juta dan semua projek masih dalam peringkat prapembinaan. Beliau menyatakan demikian dalam sidang media selepas lawatan kerja di Sekolah Kebangsaan (SK) Pendam, Kota Samarahan, Sarawak.

Mengulas mengenai pembaikan sistem pendidikan di Sarawak, YB Datuk Mohamad berkata, liputan jaringan Internet akan dipertingkatkan selain daripada tenaga pengajar diberikan fokus untuk mengendalikan pengajaran dan pembelajaran secara dalam talian. Terdahulu beliau turut mengadakan lawatan ke SK Kuap dan SK Sambir bagi memantau projek menaik taraf sekolah daif.

Pada hari kedua lawatan, beliau turut membuat tinjauan di Sekolah Menengah Kebangsaan (SMK) St. Thomas dan SK Pendidikan Khas Taman Matang Jaya, Kuching. Beliau berkata, operasi pembukaan sekolah pada hari pertama di Sarawak sangat memuaskan. Dalam tinjauan di SMK St. Thomas, beliau mendapati sebanyak 86.2 peratus kehadiran murid di sekolah yang melibatkan murid tingkatan enam untuk sesi pertama persekolahan, manakala sebanyak 69 peratus kehadiran murid di SK Pendidikan Khas Taman Matang Jaya, Kuching.

Beliau juga sangat berpuas hati dengan persiapan sekolah yang bersedia menerima kemasukan murid dengan mematuhi segala garis panduan yang telah ditetapkan oleh Kementerian Pendidikan Malaysia (KPM) dan Kementerian Kesihatan Malaysia (KKM) bagi menjamin keselesaan murid dan tenaga pengajar. Beliau menyeru ibu bapa agar membenarkan anak-anak hadir ke sekolah kerana pihak sekolah sudah mengambil semua langkah yang cukup praktikal untuk keselamatan murid di sekolah.

Mengulas lanjut mengenai penutupan dua buah sekolah di bahagian Lawas, beliau mendapat maklumat penutupan tersebut disebabkan oleh tiga orang guru didapati positif COVID-19. Jelas beliau, JPN dan KKM akan memantau dua buah sekolah ini, iaitu SMK Merapok dan SMK Tusan dengan lebih terperinci bagi memastikan langkah yang sewajarnya untuk proses pembukaan sekolah. Beliau juga melaporkan bahawa sebanyak dua juta remaja telah diberi suntikan vaksin setakat ini. Ini merupakan langkah yang sewajarnya bagi mencapai imuniti kelompok untuk kembali merancakkan pendidikan dan ekonomi di negara ini. Selain itu, beliau juga melaporkan dalam tempoh ini, KPM dalam proses pengambilan seramai 18 ribu orang guru untuk menampung kekurangan guru khususnya di Johor, Sarawak dan Sabah.


Wakaf Buku dan Pertandingan Perpustakaan Sekolah Menengah Mewarnai Program Dekad Membaca Kebangsaan Peringkat WP Labuan

Hasrat untuk terus menanamkan budaya membaca dalam kalangan masyarakat diperluas kepada pelbagai peringkat meliputi kanak-kanak, remaja, pelajar dan dewasa daripada pelbagai lapisan umur melalui kerjasama bersepadu dengan kementerian, jabatan serta agensi lain.

Di Sabah dan Wilayah Persekutuan Labuan, pelbagai program telah diaturkan dan digerakkan sejak Februari 2021.  Sebanyak 19 program telah dilaksanakan secara dalam talian melibatkan pelbagai kategori sasaran dan digiatkan dengan kerjasama pelbagai pihak.

Semua kegiatan dilaksanakan menggunakan kaedah yang bersesuaian dengan kebiasaan baharu.  Dari segi penyebaran maklumat, penyertaan, penerimaan bahan, pelaksanaan program dan penghakiman dibuat secara dalam talian. Meskipun menempuh sedikit cabaran seperti masalah talian, namun hal ini dapat diatasi dan yang paling utama, kegiatan yang dianjurkan dapat disebarluaskan ke seluruh negara dan mendapat sambutan.

Di bawah program Wakaf Buku DBP, sebanyak empat buah sekolah di Wilayah Persekutuan Labuan telah dipilih menerima sumbangan buku, iaitu SK Layang-Layangan, SK St. Anne, SMK Pantai dan SM St. Anne.

Sementara itu, Pertandingan Perpustakaan Sekolah Menengah pula mencatatkan johan SMK Rancha-Rancha, naib johan SM St. Anne, tempat ketiga Kolej Vokasional dan tiga sagu hati masing-masing SMK Pantai, SMK Taman Perumahan Bedaun dan SMK Lajau.

Tonton Majlis Penyerahan Wakaf Buku dan Pengumuman Keputusan Pertandingan Perpustakaan Sekolah Menengah WPL di sini.


Kemasukan Murid ke Tingkatan Satu dan Empat bagi Sekolah Khusus Perlu Melalui PKSK

Putrajaya – Kementerian Pendidikan Malaysia (KPM) memperkenalkan Pentaksiran Kemasukan Sekolah Khusus (PKSK) bagi tujuan pemilihan murid untuk kemasukan ke tingkatan satu dan empat Sekolah Khusus.

Dalam satu kenyataan pada hari ini, KPM menjelaskan bahawa Sekolah Khusus ialah Sekolah Berasrama Penuh (SBP), Sekolah Menengah Kebangsaan Agama (SMKA), Sekolah Menengah Teknik (SMT), Kolej Vokasional (KV) dan Maktab Tentera Diraja (MTD) mulai tahun 2021.

KPM turut memaklumkan, untuk kemasukan ke tingkatan satu dan empat Sekolah Khusus tahun 2022, permohonan boleh dibuat secara dalam talian di sini (tingkatan satu) dan di sini (tingkatan empat), bermula pada 10 Oktober 2021 hingga 15 November 2021. Permohonan ini melibatkan SBP (tingkatan satu dan tingkatan empat); SMKA (tingkatan satu dan tingkatan empat); SMT (tingkatan empat); KV (tahun satu KV); dan MTD (tingkatan empat).

“Semua pemohon boleh membuat semakan pusat pentaksiran bagi tingkatan satu dan  tingkatan empat secara dalam talian mulai 1 Disember 2021. Pentaksiran akan bermula dari 17 Januari 2022 hingga 27 Januari 2022 bagi tingkatan satu dan 7 Februari 2022 hingga 17 Februari 2022 bagi tingkatan empat,” tambah KPM.

Menurut KPM lagi, “komponen yang akan ditaksir ialah kecerdasan insaniah (20 peratus), kecerdasan intelektual (70 peratus) dan artikulasi penulisan (10 peratus). Keputusan pemilihan murid akan diumumkan pada 15 Mac 2022.”

Yang berikut merupakan syarat permohonan kemasukan ke Sekolah Khusus:


Meniti Senja pada Usia Emas

Untuk mendapatkan maklumat terkini, ikuti kami melalui Telegram

Ibarat sejadah buruk,
Dipandang lusuh,
Dibuang sayang,
Disimpan tak sudah.

Begitulah gambaran persepsi tentang warga emas secara umum. Persepsi begini bukanlah asing dalam masyarakat Malaysia. Walaupun sekali imbas, hal ini seakan-akan membawa maksud yang negatif, namun itulah realiti masyarakat pada hari ini. Berat mata memandang, berat lagi bahu yang memikul.

Fenomena penuaan merupakan kejadian alamiah yang akan berlaku dalam hukum kitaran kehidupan semua hidupan di bumi.

Secara hukum alamiah, setiap yang hidup pasti mati. Bermula dengan proses kelahiran, membesar, dewasa dan tua pada akhirnya.

Laporan World Population Ageing 2019 menjelaskan, unjuran warga emas dunia sedang melangkah angka 703 juta individu yang sedang mendaki usia 60 tahun. Anggaran itu berkembang dua kali ganda menjelang tahun 2050 ekoran kualiti kehidupan melalui kemajuan teknologi perubatan di seluruh dunia. Kajian yang diterbitkan oleh Pertubuhan Bangsa-Bangsa Bersatu (PBB) meletakkan kewajaran 1.5 bilion warga emas di seluruh dunia sebagai kunci penting penunjuk dunia pada masa hadapan.

Malaysia juga tidak terkecuali dalam menelusuri fenomena ini. Kajian mengenai kesejahteraan sosial di Malaysia merupakan perkara penting dalam melakar Dasar Warga Emas Negara yang seimbang. Buat masa ini, kadar penuaan di Malaysia berada pada paras 7.0 peratus pada tahun 2020 lalu. Menurut Pengarah Pusat Kajian Kesejahteraan Sosial, Universiti Malaya, Profesor Emiratus Datuk Dr. Norma Mansor, negara ini bakal mempunyai golongan warga emas yang ramai menjelang tahun 2030. Dianggarkan populasi Malaysia yang berusia 65 tahun ke atas akan meningkat dua kali ganda kepada 14 peratus menjelang tahun 2044. Unjuran ini akan meningkat sehingga 20 peratus menjelang tahun 2056.

Berdasarkan keadaan itu, Malaysia akan diklasifikasikan sebagai negara yang “berusia tua”. Bagaimanapun, selepas tahap ini, pengembangan demografi bakal mengubah status daripada negara tua kepada negara berusia dengan bilangan generasi muda bawah umur 25 tahun bertambah.

Aspek kebajikan dan kelangsungan hidup bagi individu yang bakal menjelang usia emas sebenarnya adalah keutamaan yang perlu difokuskan terutama buat mereka yang berada di ambang 40-an menjelang tahun 2022.

Dua elemen ini merupakan perkara asas dalam membina sokongan sosial kebolehbergantungan bagi menulusuri usia emas yang panjang.

Justeru, simpanan kukuh persaraan amat penting selain menyediakan keperluan sokongan kesihatan bagi membantu menguruskan rawatan pada usia emas. Hal ini sejajar dengan enam strategi Dasar Warga Emas yang digariskan oleh  kerajaan dengan menitikberatkan aspek kekeluargaan sebagai tunjang utama dengan toleransi sebagai keperluan bagi mengurangkan jurang generasi melalui slogan “Warga Emas Dihormati, Orang Muda Disayangi”.

Walau bagaimanapun, proses kebandaran yang semakin berkembang dan melebar ke luar bandar bakal mengubah persepsi ini. Sikap individualistik menjadi ancaman kepada sistem sokongan sosial sedia ada. Tindakan meminggirkan warga emas merupakan ancaman baharu yang boleh menyebabkan ketidakseimbangan jurang generasi melalui persepsi warga emas “membebankan” bakal berlaku. Keadaan boleh menjadi buruk apabila wujud sebilangan besar warga emas yang bergantung penuh pada ahli keluarga dan jiran tetangga.

Kedudukan kewangan yang tidak stabil menjadi punca utama menyebabkan warga emas dipinggirkan. Mereka yang tidak ada simpanan cukup dengan ekonomi hari tua yang tidak kukuh, bakal terkesan apabila tidak mampu menyara hidup dan kos rawatan hari tua yang semakin tinggi. Hal ini menjadi lebih buruk apabila warga emas sudah tiada upaya untuk mengurus diri sendiri dan terpaksa bergantung pada khidmat orang lain untuk mengurus diri.

Kemunculan pusat jagaan warga emas berbayar pula menuntut yuran untuk diselesaikan. Hal ini secara langsung menjejaskan hubungan kekeluargaan sekiranya ahli keluarga ini berada dalam kategori B40. Impak ini sekali gus menjadi faktor yang menjawab persoalan punca warga emas dipinggirkan. Tidak mustahil, suatu ketika nanti undang-undang warga emas perlu diwujudkan bagi menjamin kelestarian dan kesejahteraan warga emas.

Kajian Penuaaan dan Persaraan Malaysia yang dilakukan oleh Pusat Kajian Kesejahteraan Sosial, Universiti Malaya menjelaskan bahawa warga emas di Malaysia masih percaya untuk bergantung pada ikatan keluarga. Data yang dikumpulkan daripada 5613 orang merangkumi kehidupan peribadi dan pengalaman responden yang berada pada usia 40 ke atas. Dapatan data menjelaskan, 42 peratus responden memberikan sokongan kewangan kepada anak-anak mereka, manakala 48 peratus lagi menerima sokongan kewangan daripada anak-anak. Secara kasar, jumlah sokongan kewangan ini berlangsung dalam jumlah antara RM100 hingga RM150.

Kajian ini juga menunjukkan bahawa lebih banyak responden mendapat sokongan kewangan seiring dengan pertambahan usia. Faktor ikatan kekeluargaan masih menjadi pilihan. Lebih daripada separuh percaya bahawa mereka memerlukan rawatan apabila melangkah umur melebihi 65 tahun. Lebih 80 peratus pula bersetuju bahawa undang-udang harus diwujudkan bagi mewajibkan anak-anak menjaga ibu bapa mereka dengan pertimbangan bahawa kos kesihatan dan rawatan di usia emas akan menjadi tinggi.

Majoriti responden perlu bergantung pada kemudahan rawatan kesihatan awam yang disediakan oleh institusi kerajaan dan hanya sebilangan kecil daripada mereka mempunyai insurans kesihatan untuk menampung keperluan pada usia senja. Sementara itu, banyak yang tidak mempunyai simpanan hari tua yang mencukupi. Empat daripada 10 orang terpaksa bergantung pada bantuan kerajaan untuk meneruskan kehidupan seharian selepas semua wang simpanan, tabungan dan aset mereka tidak mencukupi ketika menjelang usia persaraan.

Sehubungan dengan itu, cadangan mengenai keperluan kerajaan memberikan insentif merupakan satu pendekatan berjangka panjang yang perlu dilaksanakan. Langkah memperkenalkan insentif kepada pengasuh keluarga bukan sesuatu yang baru. Amalan ini telah dilaksanakan di negara maju seperti Amerika Syarikat, Kanada dan Australia. Malah, elaun sokongan hari tua dengan rebat potongan cukai pendapatan menjadi amalan yang memberikan impak positif dalam merencanakan dasar warga emas. Semua ini boleh dicapai melalui pengubalan undang-undang yang menentukan perlindungan sosial warga emas.

Sebagai permulaan, insentif untuk menyediakan peluang pekerjaan kepada “orang yang lebih tua” bakal membuka peluang kepada golongan praambang berusia emas, iaitu mereka yang berada antara 40 hingga 59 tahun yang diberhentikan kerja akibat ketidakseimbangan ekonomi ataupun bersara wajib.

Selain itu, perkara ini juga menjadi cahaya baru buat mereka yang sudah melangkau usia emas, untuk bekerja semula bagi mengumpulkan dana baru melalui tabungan Kumpulan Wang Simpanan Pekerja (KWSP). Pemberian pelepasan cukai kepada majikan yang menggaji golongan warga emas akan menjadi faktor penggalak untuk pemain industri mempertimbangkan jawatan bersesuaian untuk golongan ini. Insentif sebegini akan meningkatkan produktiviti negara.

Sementara itu, promosi celik kesihatan perlu dibuat bagi membangunkan dan melaksanakan komunikasi berkesan dan pendidikan berstruktur supaya orang ramai dapat meningkatkan pengetahuan, kefahaman dan keupayaan bertindak berdasarkan faktor penentu, iaitu kesihatan dan ekonomi. Justeru, semua insentif ini perlu digazetkan dalam belanjawan negara untuk mendatangkan impak berkesan.

Usaha melatih semula warga emas agar sesuai dengan ekonomi digital akan meningkatkan kebolehhasilan untuk mengeluarkan elaun hari tua melalui “Bantuan Orang Tua-tua” apabila mencapai usia 70 tahun ke atas. Pengiktirafan terhadap ekonomi penjagaan atau asuhan akan membuka peluang kerjaya baru sejajar dengan keperluan sektor sosial dan penjagaan di Malaysia. Usaha ini perlu dipersiapkan ke arah standard profesionalisme dengan pensijilan kompetensi khidmat penjagaan sosial.

Sejujurnya, persepsi mengenai individu berusia emas perlu berubah seiring kemajuan dunia. Jika dahulu mereka dipandang sebagai tidak produktif, kini usaha mengubah persepsi ini dengan penyediaan latihan akan memperlihatkan permata yang penuh pengalaman bergiat aktif melalui ekonomi digital seiring keperluan semasa. Tiada yang baru tanpa yang lama dan tiada yang tua tanpa golongan muda. Merapatkan jurang generasi dengan pengetahuan baru akan mendayakan produktiviti pelbagai peringkat umur. Buat golongan muda, sediakan payung sebelum hujan. Kukuhkan simpanan sebelum bersara.


Persiapan Rapi Sebelum Pengoperasian Sekolah di Perlis – Raja Muda Perlis

Untuk mendapatkan maklumat terkini, ikuti kami melalui Telegram

Kangar– Menteri Kanan Pertahanan Datuk Seri Hishammuddin Tun Hussein mengumumkan lima negeri, iaitu Perlis, Perak, Pulau Pinang, Sabah dan Kedah beralih daripada Fasa Tiga ke Fasa Empat Pelan Pemulihan Negara (PPN) berkuat kuasa Isnin lalu.

Menerusi peralihan fasa tersebut, pengoperasian sekolah di Perlis melibatkan tingkatan 1 hingga tingkatan 4 di peringkat sekolah menengah serta tahun 1 hingga tahun 6 sekolah rendah akan bermula pada 22 November secara penggiliran. Kumpulan A akan memulakan persekolahan secara bersemuka pada 22 November manakala Kumpulan B adalah pada 29 November.

Sehubungan dengan itu, Raja Muda Perlis Tuanku Syed Faizuddin Putra Jamalullail yang juga merangkap Pengerusi Yayasan Tuanku Syed Putra (YTSP) Perlis menitahkan rakyat di Perlis terutamnya guru dan ibu bapa agar membuat persiapan yang menyeluruh sebelum pengoperasian sekolah bermula. Menurut baginda, Garis Panduan Pengurusan dan Pengoperasian Sekolah 3.0 yang dikeluarkan oleh Kementerian Pendidikan Malaysia perlu dipatuhi dalam usaha untuk terus mengekang penularan virus COVID-19 dalam kalangan kakitangan sekolah dan pelajar sebaik-baik sahaja sesi persekolahan secara bersemuka dimulakan secara sepenuhnya.

Pihak sekolah di Perlis hendaklah membuat persiapan awal bagi memastikan persekitaran sekolah sentiasa selamat dan para guru bersedia sepenuhnya untuk pengoperasian institusi pendidikan pada PPN tidak lama lagi.

Hal ini demikian kerana hanya tinggal kurang daripada dua minggu sekolah di Perlis akan beroperasi semula pada Fasa Empat PPN yang melibatkan kehadiran murid tahun 1 hingga tahun 6, kelas peralihan dan tingkatan 1 hingga tingkatan 4.

Dalam membuat persiapan tersebut, baginda memberikan penekanan terhadap kepentingan keadaan pengudaraan yang secukupnya di kawasan sekolah terutamanya di bilik darjah, kawasan sekolah yang perlu sentiasa disanitasi, pemakaian pelitup muka dalam kalangan warga sekolah yang hadir ke sekolah, pengamalan penjarakan fizikal, penyaringan suhu badan dan penyediaan laluan pergerakan murid serta pematuhan peraturan semasa waktu rehat.

Pihak sekolah disarankan memulakan persediaan rapi segera bagi memastikan pembukaan sekolah secara bersemuka sepenuhnya ini berjalan lancar dan warga sekolah, murid-murid serta ibu bapa mematuhi garis panduan yang telah ditetapkan.

Selain persiapan awal dan menyeluruh, penubuhan jawatankuasa untuk menguruskan prosedur  pencegahan jangkitan COVID-19 di peringkat sekolah juga dapat membantu para pelajar menjalani sesi pembelajaran secara bersemuka dalam persekitaran yang kondusif dan selamat serta mengembalikan semangat untuk hadir secara bersemuka dengan rakan dan guru.

Bagi memastikan pengoperasian sekolah berjalan dengan lancar, baginda juga mengharapkan ibu bapa agar memberikan kerjasama kepada pihak sekolah untuk memastikan kehadiran penuh murid dan pada masa yang sama tidak menghantar murid yang bergejala ke sekolah.

Baginda bertitah sedemikian selepas berkenan berangkat meninjau projek pembangunan jeti yang sedang dilaksanakan oleh pihak Jabatan Pengairan dan Saliran di Pengkalan Tok Kuning, Kayang dan kerja-kerja yang berkaitan sempena Program MAIPs Peduli baru-baru ini. Kerja-kerja tersebut melibatkan pengorekan alur masuk dan kemudiannya pembinaan persiaran pejalan kaki dan jeti di situ.


Akademi DBP Lahirkan Tenaga Mahir dalam Bidang Editorial

Kuala Lumpur – Pusat Bertauliah Akademi Dewan Bahasa dan Pustaka (DBP) pada hari ini mengadakan Majlis Penyampaian Sijil Kemahiran Malaysia (SKM) Pusat Pembangunan Keilmuan dan Kemahiran Akademi DBP (PPKKADBP) secara dalam talian yang bersiaran menerusi studio siaran langsung media sosial DBP, pada pukul 2.30 petang tadi.

Majlis yang diadakan buat julung-julung kalinya ini bertujuan untuk memberikan pengiktirafan kepada empat orang penerima SKM Tahap 3 yang mengikuti pengajian di PPKKADBP pada sesi pengajian tahun 2019/2020 dalam bidang editorial. Keempat-empat orang penerima tersebut ialah Nor Syamimi Musa, Muhammad Darwis Nashrulah Anas Chan, Abdul Karim Mohd dan Muhammad Solleh Mahfoz.

Menerusi ucapan perasmian Majlis Penyampaian SKM PPKKADBP yang disempurnakan oleh Pengerusi Lembaga Pengelola DBP, YBhg. Profesor Datuk Seri Dr. Awang Sariyan, beliau berkata, “saya penuh berkeyakinan dan percaya usaha yang dilakukan oleh DBP dalam menyediakan SKM bidang editorial ini juga akan memberikan impak yang tinggi kepada industri penerbitan. Hal ini dikatakan demikian kerana program yang menawarkan peluang latihan kemahiran berorientasikan pekerjaan berasaskan Standard Kemahiran Pekerjaan Kebangsaan (SKPK) ini memenuhi kehendak industri semasa.”

Melalui program ini, 70 peratus tumpuan kepada latihan praktikal dan hanya 30 peratus pendedahan kepada teori.

Dalam Majlis Penyampaian SKM PPKKADBP itu juga, sebanyak 13 orang pegawai DBP dianugerahkan Sijil Operasi Latihan Vokasional (VTO) sekali gus mengiktiraf mereka sebagai tenaga pengajar kemahiran di PPKKADBP.

Pusat Bertauliah Akademi DBP telah memulakan pengambilan pertama pelajarnya pada tahun 2019. Bagi memenuhi kelayakan menjadi pusat bertauliah, modul pengajaran dan pembelajaran dibangunkan mengikut spesifikasi Kementerian Sumber Manusia, melalui Jabatan Pembangunan Kemahiran (JPK) dan mendapat sokongan kewangan dan kepakaran daripada Bahagian Standard Kemahiran Pekerjaan Kebangsaan, JPK. Pusat Bertauliah Akademi DBP telah ditauliahkan atas nama PPPKKADBP pada 22 Disember 2016.

PPKKADBP merupakan institut latihan kemahiran yang pertama ditubuhkan oleh DBP bagi mengendalikan latihan kemahiran dalam bidang penerbitan khususnya editorial. Graduan daripada PPKKADBP dilengkapkan dengan pengetahuan, kemahiran, keyakinan dan sahsiah diri untuk merebut peluang kerjaya dalam sektor penerbitan. Selain itu, mereka juga diterapkan dengan sikap inovasi, kreatif, bermoral dan beretika tinggi, sesuai dengan tugas dan tanggungjawab apabila berada dalam dunia pekerjaan. Hal ini selari dengan wawasan negara ke arah Revolusi Industri 4.0 yang menuntut pembangunan Malaysia sebagai sebuah negara perindustrian berpendapatan tinggi.


Selamat Bersara, Datuk Abang Sallehuddin Abg Shokeran

Untuk mendapatkan maklumat terkini, ikuti kami melalui Telegram

Kuala Lumpur – Seluruh warga kerja Dewan Bahasa dan Pustaka (DBP) merakamkan ucapan penghargaan atas segala jasa dan sumbangan yang dicurahkan oleh Ketua Pengarah DBP, YBhg. Datuk Abang Sallehuddin Abg Shokeran yang bersara wajib pada hari ini.

Dalam Majlis Pertemuan Ketua Pengarah Bersama-sama Warga DBP yang dilaksanakan secara hibrid pada pagi ini, YBhg. Datuk Abang Sallehuddin berkata, “saya bermula dari bawah, iaitu sebagai Pembantu Penyelidik Gred B11, sebelum menjadi Pengarah hingga hari ini. Tidak kira apa-apa juga jawatan kita, antara perkara yang penting dalam pekerjaan ialah nilai kerjasama dan saling menyokong antara satu dengan lain.”

YBhg. Datuk Abang Sallehuddin mendapat lantikan tetap di DBP bermula pada 1 November 1983 di DBP Cawangan Sarawak dan telah berkhidmat di DBP selama tempoh 37 tahun 11 bulan 15 hari. Sepanjang perkhidmatannya, beliau banyak mengutip pengalaman semasa bertugas di Bahagian Ensiklopedia (1995), Pejabat DBP Wilayah Timur (1999), Bahagian Penerbitan Sastera (2005), Bahagian Komunikasi Korporat (2005), Bahagian Pengembangan Sastera Pelbagai Kaum, Jabatan Sastera (2008), Bahagian Pengembangan Bahasa Pelbagai Kaum, Jabatan Bahasa (2009) dan Bahagian Pengembangan Bahasa Kebangsaan Pelbagai Kaum (2010).

Beliau juga pernah mengemudi Jabatan Pengembangan Bahasa dan Sastera (2010) dan Jabatan Pembinaan Bahasa dan Sastera (2016), serta menjadi Timbalan Ketua Pengarah (Dasar) DBP (2016), sebelum dilantik sebagai Ketua Pengarah DBP pada tahun 2019.

Persaraan wajib beliau diadakan dalam majlis yang sederhana tetapi amat bermakna dengan penyesuaian mengikut suasana kebiasaan baharu yang turut diraikan oleh pengurusan tertinggi DBP dan seluruh warga kerja DBP.

Bersama-samalah berusaha mengekalkan DBP sebagai institusi yang penting, dan jadikan diri anda sebagai warga kerja yang penting buat DBP.

“Buat semua staf DBP, lakukan inovasi dan carilah sebanyak mungkin idea baharu,” demikian antara pesanan yang sempat dititipkan oleh Datuk Abang Sallehuddin kepada semua warga kerja DBP.


Memuktamadkan Pengoperasian Semula Sekolah

Pandemik COVID-19 telah banyak mengubah landskap dan iklim pendidikan hari ini. Menurut Pertubuhan Pendidikan, Saintifik, dan Kebudayaan Pertubuhan Bangsa-Bangsa Bersatu (UNESCO), lebih daripada 1.5 bilion murid atau 87 peratus daripada populasi murid di 165 buah negara terjejas akibat penutupan sekolah gara-gara pandemik ini.

Pada April lalu, UNESCO turut menegaskan bahawa sebanyak 1.6 bilion generasi muda termasuk murid tidak dapat bersekolah, manakala mahasiswa tidak dapat meneruskan pengajian di universiti. Lebih menakutkan apabila kajian Bank Dunia melaporkan bahawa sebanyak 72 juta murid daripada 150 buah negara berhadapan dengan ancaman buta huruf atau ketandusan pembelajaran pada usia 10 tahun lantaran tidak boleh membaca dan memahami teks mudah. Oleh itu, Robert Jenkins, Ketua Pendidikan Tabung Kanak-Kanak Pertubuhan Bangsa-Bangsa Bersatu (UNICEF) mengingatkan dunia bahawa keutamaan untuk membuka semula sekolah dan mengejar pembelajaran yang tertinggal adalah begitu kritikal.

Dalam mendepani pendidikan pada era pandemik ini, Singapura menyusun sesi persekolahan agar keciciran pembelajaran tidak berlaku. Penggiliran dan pengoperasian sekolah juga disusun di semua institusi secara berperingkat antara pembelajaran bersemuka dengan pembelajaran secara dalam talian. Bahan pembelajaran di rumah turut dibekalkan agar kerisauan ibu bapa dapat dikurangkan, di samping membantu peningkatan pembelajaran anak-anak semasa di rumah.

Di Australia dan New Zealand pula, sistem pendidikan di kedua-dua buah negara tersebut turut dibuka agar proses pendidikan muridnya tidak terjejas teruk. Bagi menjayakan hal ini, pihak sekolah diberikan kebebasan untuk menyusun proses pengajaran dan pembelajaran, antaranya termasuklah jadual penggiliran, penggabungan kandungan pembelajaran, penyediaan bahan pembelajaran secara dalam talian, dan peningkatan penggunaan sistem Internet agar interaksi dengan ibu bapa berkaitan dengan perkembangan pembelajaran anak dapat dilaksanakan dengan baik. Pelbagai inisiatif pendidikan juga dilaksanakan agar komuniti pendidikan dapat menjalankan tugas dengan lancar dan sempurna.

Di Malaysia, Kementerian Pendidikan Malaysia (KPM) menyedari akan implikasi penutupan sekolah sepanjang pandemik COVID-19 ini. Maka itu, KPM berusaha keras untuk membawa warga pendidik dan murid kembali ke sekolah. Sehubungan dengan itu, KPM telah mengadakan sesi libat urus bersama-sama kumpulan pakar bagi menangani isu dan cabaran warga pendidik, selain libat urus dengan pihak Kementerian Kesihatan Malaysia (KKM) berkaitan dengan keselamatan dan kesihatan murid serta guru di sekolah apabila sesi persekolahan dibuka. Sesuatu yang melegakan kebimbangan masyarakat ialah usaha libat urus melalui sesi dialog pengurusan KPM dengan Persatuan Ibu bapa dan Guru (PIBG), pengetua, guru besar serta para guru turut diadakan bagi mendapatkan pandangan dan memuktamadkan pelan komprehensif pembukaan sekolah. Hasilnya, prosedur operasi standard (SOP) yang sesuai telah dirangka bagi memastikan kelancaran proses pengoperasian sekolah pada awal Oktober yang lalu.

Vaksinasi dalam kalangan murid dan seluruh warga sekolah juga dilaksanakan sebagai langkah berjaga-jaga. Proses vaksinasi terhadap murid berumur 12 tahun ke atas sebelum mereka dibenarkan kembali ke sekolah pastinya meningkatkan lagi keyakinan semua pihak terhadap keputusan pengoperasian semula persekolahan yang diputuskan oleh KPM.

Sebagai kebiasaan baharu dalam sistem pendidikan negara, usaha sebegini merupakan antara inisiatif KPM untuk mendekatkan kembali murid dengan sistem pendidikan negara. Penilaian risiko secara berterusan hendaklah dilaksanakan secara berkala sehinggalah pandemik ini dapat dikekang.

Langkah ini perlu sebagai jaminan proses pengajaran dan pembelajaran dapat berjalan dalam situasi yang selesa dan selamat.

Sehubungan dengan itu, semua pihak, iaitu sekolah, murid, ibu bapa dan semua pemegang taruh wajar memastikan SOP sentiasa dipatuhi dalam usaha menyediakan persekitaran yang selamat dan sihat. Walau bagaimanapun, isu utama pembukaan sekolah bukan tertakluk kepada SOP semata-mata, tetapi turut bergantung juga dengan sikap dan kepatuhan individu terhadap garis panduan yang ditetapkan.

KPM telah menyediakan garis panduan yang berkaitan dengan pengurusan dan pengoperasian sekolah dalam kebiasaan baharu. Yang pastinya, keputusan pembukaan semula sekolah ini juga merupakan keputusan yang terbaik yang dilakukan oleh KPM. Jaminan KPM bahawa semua murid dijamin selamat apabila berada di sekolah pastinya memberikan kelegaan kepada murid dan ibu bapa.

Penggiliran murid yang hadir ke sekolah juga perlu dipatuhi bagi memastikan tidak berlaku keciciran pembelajaran. Sebagai contoh, jika di dalam kelas tersebut mempunyai 30 orang murid, murid akan dibahagikan kepada dua kumpulan, iaitu Kumpulan A dan B dengan setiap kumpulan terdiri daripada 15 orang murid. Kumpulan A akan mengikuti pembelajaran secara bersemuka pada minggu pertama, sementara Kumpulan B akan menjalani PdPR dengan bahan pembelajaran yang dibekalkan oleh guru. Minggu berikutnya Kumpulan B akan menjalani pembelajaran secara bersemuka di sekolah, sebaliknya Kumpulan A secara PdPR dan begitulah seterusnya. Pada peringkat awal sudah pasti ibu bapa, murid serta guru akan berhadapan kesukaran bagi membiasakan diri dengan pendekatan ini. Walau bagaimanapun, langkah ini dilaksanakan bagi mengurangkan risiko kadar jangkitan sekiranya berlaku selain mengurangkan kesesakan di sekolah khususnya semasa proses penyuraian murid selepas tamat sesi persekolahan.

Rancangan Pengajaran Tahunan (RPT) juga sudah pasti perlu disusun dan diubah suai semula mengikut kesesuaian kaedah yang disarankan oleh KPM. Namun begitu, pembelajaran secara hibrid dan teradun turut menjadi kaedah dan pendekatan yang terbaik bagi menangani isu sukatan pelajaran. Pastinya pihak sekolah diberikan kelonggaran oleh KPM untuk menentukan kaedah yang terbaik dalam pelaksanaan pengoperasian persekolahan ini agar dapat berjalan dengan sempurna.

Kesan pandemik COVID-19 juga menyebabkan KPM merombak sesi persekolahan semasa. Sesi persekolahan tahun 2021 juga terpaksa dianjak hingga 2 Februari 2022, manakala sesi persekolahan 2022 hanya akan bermula pada Mac 2022. Jadual peperiksaan awam berkemungkinan akan turut berubah dalam takwim persekolahan yang baharu ini.

Maka itu, semua pihak diharapkan dapat melihat perubahan ini dari sisi yang positif. Hal ini dikatakan demikian kerana guru dan murid bagi kelas peperiksaan sudah tentu akan lebih bersedia kerana mempunyai tempoh masa yang mencukupi sebelum peperiksaan dapat dilaksanakan. Kebimbangan yang sering menghantui ibu bapa dan calon peperiksaan berkaitan dengan fenomena musim tengkujuh pada setiap hujung tahun juga dapat dielakkan jika perubahan jadual sesi persekolahan yang baharu ini dilaksanakan.

Keputusan pengoperasian sekolah yang dibuat ini memerlukan suatu pendekatan yang komprehensif untuk merangka pelan jangka masa pendek seperti yang diterangkan tadi dan pelan jangka masa panjang yang menuntut penetapan tarikh peperiksaan awam akan datang sekiranya keadaan pandemik COVID-19 masih berterusan.

Pihak sekolah pula perlu merancang takwim aktiviti persekolahan agar selari dengan perubahan sesi persekolahan tersebut. Matlamat pendidikan negara perlu diberikan keutamaan dan diteruskan bagi mengelakkan kesan lain yang lebih besar akibat daripada penutupan sekolah secara berterusan.


Peranan Media Bantu Rancakkan Sektor Pelancongan Langkawi

Untuk mendapatkan maklumat terkini, ikuti kami melalui Telegram

Langkawi – Tidak dinafikan pihak media telah memainkan peranan yang penting dalam usaha merancakkan lagi sektor pelancongan di Pulau Langkawi. Hal ini seiring dan amat bertepatan dengan pelancaran projek rintis Gelembung Perjalanan Pelancongan Domestik Langkawi pada 16 September 2021 yang lalu.

Berucap pada Majlis Makan Malam Bersama Pengamal Media anjuran Kementerian Pendidikan Malaysia (KPM) dengan kerjasama Jabatan Penerangan Malaysia (JaPen), Ketua Pegawai Eksektif Lembaga Pembangunan Langkawi (LADA), Nasaruddin Abdul Mutalib merakamkan setinggi-tinggi penghargaan kepada pihak media atas usaha mereka mengadakan persidangan, mesyuarat dan sebagainya di Langkawi yang secara tidak langsung telah menjadikan gelembung pelancongan di pulau legenda itu mencapai sasaran di luar jangkaan.

Kerjasama media yang memaparkan keindahan dan kelebihan Langkawi telah menambah keyakinan orang ramai untuk datang ke Langkawi bertambah baik.

“Pada bulan September sahaja, jumlah kedatangan pelancong ke Langkawi adalah seramai 3700 orang sehari, dan sebanyak 25 penerbangan sehari. Hal ini hampir menyamai keupayaan maksimum Lapangan Terbang Antarabangsa Langkawi,” katanya.

Menurut beliau, selepas pembukaan sempadan ini, bilangan feri dari Kuala Perlis dan Kuala Kedah semakin bertambah dari sehari ke sehari, iaitu melebihi 1000 orang pelancong sehari.

“Jadi kita anggap kerjasama paparan media dan publisiti yang diberikan oleh media telah menyumbang kepada kejayaan sektor pelancongan di Langkawi,” katanya.

Oleh itu, beliau berharap agar usaha dan sokongan semua pihak terutamanya pihak media untuk menjayakan gelembung pelancongan ini akan terus dipererat lagi dari semasa ke semasa.


Ibu Bapa Lega, Anak Teruja

Langkawi – Pengumuman tentang pembukaan sekolah untuk murid darjah satu, dua dan tiga pada 17 Oktober ini mendapat reaksi yang pelbagai daripada golongan ibu bapa dan murid. Hasil tinjauan sidang editor Majalah e-Dewan Masyarakat mendapati kebanyakan mereka menyatakan rasa gembira dengan berita tersebut.

Ibu kepada tiga orang anak, Nur Izatun Ibrahim berkata, dia sangat gembira kerana anaknya tidak perlu lagi belajar secara pengajaran dan pembelajaran di rumah (PdPR).

“Tentu sekali saya seronok apabila mendapat tahu yang sekolah akan dibuka. Walaupun mereka belajar di rumah, tetapi suasananya tidak sama dengan belajar secara bersemuka. Saya memang memantau anak-anak belajar di rumah, tetapi jika di sekolah mereka lebih mudah bertanya jika tidak faham. Masalah talian Internet juga menjadi kekangan jika belajar di rumah,” katanya.

Mengenai persiapan barangan persekolahan, Izatun berkata, dia hanya menggunakan kelengkapan sekolah yang sedia ada memandangkan sesi persekolahan hanya berbaki beberapa bulan sahaja lagi.

Sementara itu, seorang bapa, Mohd Hasbi Hareh pula berkata dia amat lega kerana risau akan pembelajaran anak-anak akan terjejas apabila belajar secara dalam talian.

“PdPR ini amat merisaukan saya. Saya dan isteri tidak dapat memantau sepenuhnya pembelajaran anak-anak kerana saya bekerja dan isteri pula sibuk mengurus hal-hal lain. Jadi bila sekolah dah dibuka saya berasa sangat lega dan amat bersyukur,” katanya melahirkan rasa lega.

Untuk menjaga keselamatan anaknya daripada pandemik COVID-19, Hasbi dan isteri akan menyediakan bekal setiap hari dan memastikan anaknya mematuhi SOP yang ditetapkan oleh pihak sekolah.

Bagi murid tahun dua, Aqib Rayyan dia tidak sabar untuk ke sekolah untuk berjumpa dengan kawan-kawan dan cikgu.

“Aqib nak pergi sekolah. Di sekolah seronok sebab Aqib dapat jumpa kawan-kawan. Aqib pun dah lama tak jumpa cikgu, dah rasa rindu,” katanya yang bersekolah di Sekolah Kebangsaan Seri Lagenda.

Begitu juga dengan Nur Batrisyia Abadi Abdul Mukmin, murid tahun tiga dari sekolah yang sama. Katanya, dia sudah lama menunggu untuk ke memakai pakaian sekolah dan pergi sekolah seperti biasa.

“Dah lama tak pakai baju sekolah, jumpa kawan-kawan dan belajar di dalam kelas sama-sama. Tak sabar rasanya nak jumpa mereka,” katanya dengan nada gembira.


Perihal “Tiada”

Untuk mendapatkan maklumat terkini, ikuti kami melalui Telegram

Konsep “tiada”, “tidak ada” atau “tanpa” dalam bahasa Melayu dapat kita ungkapkan dengan pelbagai cara.  Ada kalanya kita berbuat demikian dengan menggunakan kata tunggal, dan ada kalanya kita menggunakan imbuhan. Dalam hal ini, kata atau bentuk yang mendukung makna “tiada” biasanya berkaitan dengan kata pinjaman atau konsep pinjaman.

Kata hampa bererti tiada. Sila lihat contoh yang berikut:

1a.  Proses menampi padi dapat menyingkirkan padi hampa.

1b.  Dia menyimpan air panas di dalam kelalang hampa gas.

Dalam ayat 1a, padi hampa bererti “padi yang tidak bernas atau tidak berisi”. Dalam ayat 1b, kelalang hampa gas ialah kelalang yang kosong daripada sebarang jisim, iaitu vacuum flask dalam bahasa Inggeris.

Kata bebas juga ada kalanya bererti “tiada” atau “tanpa”. Kata bebas ini bererti free dalam bahasa Inggeris. Sila lihat contoh yang berikut:

2a.  Dia menggunakan peranti bebas tangan.

2b.  Pulau Labuan ialah pelabuhan bebas cukai.

2d.  Di kawasan itu ada telefon laluan bebas tol.

Dalam ayat 2a, rangkaian kata bebas tangan bererti hands-free. Dalam ayat 2b, pelabuhan bebas cukai ialah free (tax-free) port. Dalam ayat 2c, kawasan bebas asap rokok ialah smoke-free zone. Dalam ayat 2d pula, telefon/laluan bebas tol ialah toll-free telephone atau toll-free lane.

Kata tanpa juga dapat mendukung maksud “tiada” atau “dengan tiada”. Maksud kata tanpa ini sama dengan akhiran -less dalam bahasa Inggeris.  Sila lihat contoh yang berikut:

3a.  Dia menggunakan khidmat bayaran tanpa tunai.

3c.  Masyarakat Malaysia akan menjadi masyarakat tanpa tunai.

3d.  Kita berada dalam zaman dunia tanpa sempadan.

Dalam ayat 3a, rangkaian kata bayaran tanpa tunai bererti cashless payment. Dalam ayat 3b, pejabat tanpa kertas bererti paperless office. Dalam ayat 3c, masyarakat tanpa tunai bererti cashless society, manakala dalam ayat 3d, dunia tanpa sempadan bererti borderless world.

Kata sifar juga bererti “tiada”. Kata ini sama erti dengan kata zero dalam bahasa Inggeris. Sila lihat contoh yang berikut:

4a.  Pengangguran sifar wujud di negara itu.

4b.  Jarang-jarang inflasi sifar akan berlaku.

4c.  Ketua jabatan itu menekankan konsep kesilapan sifar.

4d.  Sekolah kluster itu mempunyai masalah disiplin sifar.

Dalam ayat 4a, rangkaian kata pengangguran sifar bererti zero unemployment. Dalam ayat 4b, inflasi sifar bererti zero inflation. Dalam ayat 4c, kesilapan sifar ialah zero defects. Dalam ayat 4d, masalah disiplin sifar bererti zero discipline problems.

Selain kata tunggal, sesetengah imbuhan asli atau pinjaman juga mendukung maksud “tiada” atau “tanpa”. Satu contoh imbuhan itu ialah imbuhan Sanskrit tuna-. Sila lihat contoh yang berikut:

5a.  Golongan tunawisma harus kita bantu.

5c.  Orang yang tunaanggota itu sedang meminta sedekah.

5c.  Ada sekolah khas untuk golongan yang tunanetra dan tunakarna.

Dalam ayat 5a, kata tunawisma bererti homeless, iaitu gelandangan. Dalam ayat 5b,  kata tunakarya bererti “tiada kerja” atau “menganggur”. Dalam ayat 5c, terdapat kata tunanggota yang bererti “tiada anggota”. Selain itu, dalam ayat 5a, 5b dan 5c, imbuhan pinjaman Sanskrit tuna- telah dibubuh pada kata asli bahasa Melayu, iaitu wisma, karya dan anggota. Dalam ayat 5d pula, terdapat kata tunanetra (buta) dan tunakarna (tuli).

Imbuhan bi- daripada bahasa Parsi juga bererti “tiada”. Sila lihat contoh yang berikut:

6b.  Ada kalanya perkara yang bilazim mungkin berlaku.

6c.  Kejadian binormal itu di luar jangkaan kita.

6d.  Guru bitara itu diberi kenaikan pangkat.

Dalam ayat 6a, kata biadab bererti “tiada beradab” atau “tidak sopan”. Dalam ayat 6b, kata bilazim bereti “tidak biasa (berlaku)”. Dalam ayat 6c, kata binormal bererti “tidak normal”. Dalam ayat 6d pula, kata bitara bererti “tiada yang setara” atau “terbaik”. Walau bagaimanapun, imbuhan bi- yang bererti “tiada” daripada bahasa Parsi harus kita bezakan daripada imbuhan bi- daripada bahasa Inggeris yang bererti “dua”. Contoh katanya ialah bilateral, bilabial dan bilingualisme.

Imbuhan nir- daripada bahasa Indonesia membawa maksud “tiada” atau “tanpa”. Dalam bahasa Melayu, penggunaannya masih belum meluas. Sila lihat contoh berikut:

7. Encik Ali baru membeli sebuah kereta nirpemandu.

Dalam ayat 7 di atas, kata nirpemandu bererti “tanpa pemandu” atau driverless. Contoh penggunaan imbuhan nir- dalam kata bahasa Indonesia adalah seperti yang berikut:

nirtunai                   nirwisma                 nirkertas

nirguna                   nirlaba                    nirlogam

Satu imbuhan bahasa Melayu yang membawa maksud “tiada” atau “ditiadakan” ialah imbuhan nyah-. Sila lihat contoh yang berikut:

8b.  Darah nyahoksigen mengalir dalam vena.

8c.  Aktiviti penyahhutanan menyebabkan pemanasan global berlaku.

8d.  Penyahjangkitan dilakukan untuk menghapuskan kuman.

Ada kalanya kata lain digunakan untuk mendukung maksud “tiada atau kekurangan sesuatu”. Sila lihat contoh yang berikut:

Dalam ayat 9a dan 9b, kata kering dan kontang bererti “tiada air”. Dalam ayat 9c, kata miskin bererti “tiada atau kekurangan wang”. Dalam ayat 9d, ketandusan kasih sayang bererti “ketiadaan atau kekurangan kasih sayang”.


Yakinlah bahawa Bahasa Melayu Mampu Menjadi Bahasa Ilmu dan Diplomatik

Untuk mendapatkan maklumat terkini, ikuti kami melalui Telegram

Langkah kerajaan pimpinan YAB Dato’ Sri Ismail Sabri Yaakob untuk memartabatkan bahasa Melayu hingga ke peringkat antarabangsa sewajarnya disokong dan bukannya ditepis begitu sahaja. Kita perlu sedar bahawa pihak kerajaan berusaha untuk menghidupkan kembali pusaka bangsa, di samping mendukung apa-apa yang termaktub dalam Perkara 152 Perlembagaan Persekutuan Malaysia.

Tanpa mengira bangsa, agama ataupun ideologi politik, kita sebagai rakyat Malaysia seharusnya berbangga dan menyokong kuat perjuangan Perdana Menteri dalam mengangkat bahasa kebangsaan kita, iaitu bahasa Melayu sebagai bahasa kedua ASEAN. Hujahan bernas Yang di-Pertua Dewan Negara dan Pengasas Yayasan Budi, YB Senator Tan Sri Dato’ Seri Utama Dr. Rais Yatim, seorang negarawan dan pejuang tersohor bahasa Melayu, iaitu tidak ada sebuah negara di dunia yang akan jatuh mundur kerana memperjuangkan bahasa kebangsaannya sememangnya tepat sekali.

Berdasarkan Perkara 152 Perlembagaan, bahasa Melayu ialah bahasa kebangsaan negara tercinta ini. Walaupun bahasa Melayu ialah bahasa pertuturan kaum Melayu, tetapi dari segi kesahan dan moralnya, bahasa Melayu sebagai bahasa kebangsaan yang menjadi hak semua rakyat Malaysia. Sama ada orang Melayu ataupun orang bukan Melayu, mereka haruslah mengutamakan dan mendahulukan penggunaan bahasa Melayu dalam komunikasi, lebih-lebih lagi dalam urusan rasmi.

Kita tidak menafikan bahawa bahasa Inggeris yang digunakan dalam kalangan rakyat Malaysia dengan meluasnya akibat daripada kesan penjajahan British sekian lama dan juga sebagai  bahasa ilmu atau komersial dewasa ini. Namun begitu, hal tersebut tidak seharusnya dijadikan alasan untuk membelakangi kedudukan dan peranan bahasa kebangsaan di Malaysia. Sebaliknya, rakyat perlu yakin bahawa bahasa Melayu mempunyai kemampuan jitu untuk menjadi bahasa ilmu dan komersial sekiranya pihak kerajaan dan rakyat mengutamakan penggunaannya baik dalam urusan seharian mahupun di peringkat antarabangsa.

Sementara itu, masih wujud segelintir pihak yang masih menyangkal dan mencurigai kemampuan bahasa Melayu sebagai bahasa diplomasi sehinggakan ada yang mendakwa bahawa kononnya penggunaan bahasa kebangsaan di peringkat antarabangsa akan merencatkan dan meranapkan pembangunan dan kemajuan ekonomi negara Malaysia yang terbina sejak merdeka. Ada juga yang mengkritik secara “pedas” usaha pihak-pihak yang berusaha mengangkat bahasa Melayu ke persada antarabangsa sebagai “orang gila”. Persoalannya, adakah penggunaan bahasa kebangsaan boleh memundurkan pembangunan ekonomi sesebuah negara?

Pada hari ini, kita dapat melihat negara-negara seperti Jepun, Korea, Rusia, China, Jerman, Finland, Perancis, Belanda dan sebagainya masih terus mencipta pelbagai kejayaan sehingga muncul sebagai jaguh ekonomi. Adakah mereka berjaya disebabkan oleh penggunaan bahasa Inggeris yang bukannya bahasa kebangsaan mereka? Sudah tentunya tidak sama sekali! Negara-negara tersebut tetap mendaulatkan bahasa kebangsaan masing-masing dan menggunakannya secara menyeluruh dalam semua aspek kehidupan, baik di peringkat nasional, mahupun di peringkat global.

Bagi rakyat negara-negara ini, bahasa kebangsaan dilihat sebagai penyuntik semangat untuk mereka terus berusaha dan bekerja keras sehingga maju dan mengatasi negara-negara yang menggunakan bahasa Inggeris sebagai bahasa komersial. Justeru itu, dakwaan kononnya penggunaan bahasa Melayu di Malaysia akan menghalang pembangunan ekonomi  Malaysia adalah tidak berasas, malah tidak masuk akal sama sekali.

Namun begitu, dalam keghairahan memartabatkan bahasa Melayu sebagai bahasa kedua ASEAN, penggunaan bahasa Inggeris tidak seharusnya ditolak sama sekali. Peluang mempelajari bahasa Inggeris dan bahasa lain harus diteruskan kerana mempelajari pelbagai bahasa adalah aset tambahan.

Pada masa yang sama, kerajaan serta pihak yang terlibat dalam usaha mengangkat martabat bahasa Melayu harus memastikan untuk tidak mengaitkan bahasa Melayu, yang sudah diterima dan diakui sebagai bahasa kebangsaan dengan sesuatu kaum, kebudayaan serta kepercayaan agama. Kita perlu sedar bahawa bahasa Melayu sebagai bahasa kebangsaan merupakan hak dan pusaka nasional rakyat Malaysia secara keseluruhannya.

Yang penting dan diperlukan pada ketika ini ialah rakyat perlu berasa bangga serta yakin terhadap kemampuan bahasa Melayu, bukan sahaja sebagai bahasa perhubungan malah sebagai bahasa ilmu. Pakar-pakar dalam pelbagai bidang seperti teknologi, perubatan, sains, sosial dan sebagainya perlu menghasilkan buku dalam bahasa Melayu untuk dijadikan sumber pendidikan dan rujukan di negara ini.

Dewan Bahasa dan Pustaka juga harus mempertingkatkan peranannya dalam penghasilan buku-buku ilmiah dalam bahasa Melayu untuk pembacaan orang ramai. Apakah kita sudah lupa akan sejarah kononnya negara al-Andalusia yang wujud sekitar abad ke-7 hingga ke-14 telah menghasilkan banyak karya sains dan teknologi dalam bahasa mereka yang bukannya bahasa Inggeris, terutamanya dalam bidang trigonometri, astronomi, pembedahan, farmakologi dan agronomi sebelum penggunaan   bahasa Inggeris sebagai bahasa ilmu.

Sehubungan dengan itu, pegawai kerajaan serta diplomat sebagai pegawai barisan hadapan yang bertugas di luar negara perlulah mengutamakan penggunaan bahasa Melayu bersama dengan bahasa Inggeris dalam urusan rasmi untuk menarik perhatian orang luar terhadap bahasa Melayu. Apakah kerajaan yang berhasrat mengangkat bahasa Melayu sebagai bahasa diplomatik di peringkat antarabangsa akan menyediakan dan menempatkan pegawai-pegawai yang mahir dalam bahasa Melayu serta Inggeris di pejabat-pejabat kerajaan di luar negara? Apakah kerajaan bersedia melalui paradigma baharu seiring dengan hasrat kepimpinan kerajaan dalam usaha pelantikan pegawai-pegawai diplomat serta kakitangan yang bertugas di luar negara yang mewakili kerajaan Malaysia dalam menjayakan usaha pemartabatan bahasa Melayu?

Pendek kata, usaha mengangkat bahasa Melayu sebagai bahasa kedua ASEAN akan berjaya sekiranya rakyat mengubah minda dan pemikiran mereka terhadap kemampuan bahasa Melayu, sambil kerajaan mengambil daya usaha menjadikan bahasa Melayu sebagai bahasa teknologi serta ilmu seiring dengan peredaran masa dan keperluan zaman.


Lensa Suasana Persekolahan di Langkawi dalam Kebiasaan Baharu

Langkawi – Bermula pada 17 Oktober 2021, murid tahun satu, dua dan tiga di Langkawi akan hadir ke sekolah dan mengikuti pengajaran dan pembelajaran secara bersemuka dengan guru. Kehadiran murid di sekolah pula dilaksanakan secara penggiliran.

Pembukaan sekolah ini selaras dengan ketetapan yang diumumkan oleh kerajaan bagi negeri yang sudah beralih ke Fasa 4 Pelan Pemulihan Negara (PPN), termasuklah Langkawi yang terlibat dengan program gelembung pelancongan.

Bagi merakamkan suasana hari pertama pembukaan sekolah setelah dibenarkan beroperasi secara bersemuka, sidang editor majalah e-Dewan Masyarakat bersama-sama jurufoto, Hanafi Mohd Yusof membuat tinjauan di Sekolah Kebangsaan Padang Matsirat, Langkawi.

Ibu bapa menghantar anak mereka belajar di sekolah setelah pengoperasian semula sekolah semasa musim pandemik.

Suasana pembukaan sekolah yang mematuhi Prosedur Operasi Standard (SOP).

Murid berjalan beriringan tetapi tidak bersentuhan selaras dengan SOP penjarakan fizikal pada musim pandemik COVID-19.

Pelitup muka menjadi satu keperluan yang wajib dipakai oleh murid.

Keadaan di bilik darjah untuk pembelajaran dalam suasana kebiasaan baharu.

Cecair pensanitasi dan alat pengukur suhu menjadi kemudahan yang wajib ada di pintu masuk sekolah.

Wajah ceria dan teruja murid melangkah ke sekolah.

Keadaan di sekolah yang kembali ceria dengan gelak dan tingkah laku murid dan guru setelah beberapa bulan tidak beroperasi.


Ketetapan Pengoperasian Sekolah Selepas Dua Minggu Peralihan Negeri ke Fasa Baharu PPN

Untuk mendapatkan maklumat terkini, ikuti kami melalui Telegram

Putrajaya – Kementerian Pendidikan Malaysia (KPM) telah menetapkan bahawa jika sesebuah negeri beralih ke fasa seterusnya dalam Pelan Pemulihan Negara (PPN), pengoperasian institusi pendidikan bawah KPM mengikut ketetapan fasa baharu akan dilaksanakan selepas dua minggu dari tarikh peralihan ke fasa tersebut.

Dalam satu kenyataan media pada hari ini, KPM berkata, “KPM merujuk pengumuman YAB Perdana Menteri Malaysia pada 15 Oktober 2021 berkaitan dengan peralihan fasa PPN bagi negeri Kelantan, Kedah, Pulau Pinang, Perak, Sabah, Melaka, Selangor dan Wilayah Persekutuan Kuala Lumpur serta Wilayah Persekutuan Putrajaya, berkuat kuasa pada 18 Oktober 2021.”

“Sehubungan dengan itu, pengoperasian institusi pendidikan bawah KPM bagi negeri Kedah, Kelantan, Pulau Pinang, Perak dan Sabah terus beroperasi berdasarkan ketetapan negeri fasa dua PPN pada 18 Oktober 2021. Apabila negeri Kedah, Kelantan, Pulau Pinang, Perak dan Sabah beralih ke fasa tiga pada 18 Oktober 2021, maka pengoperasian institusi pendidikan berdasarkan ketetapan fasa tiga bagi negeri Kedah dan Kelantan akan bermula pada 31 Oktober 2021. Bagi negeri Pulau Pinang, Perak dan Sabah, pengoperasian institusi pendidikan berdasarkan ketetapan Fasa 3 akan bermula pada 1 November 2021,” jelas KPM.

Pengoperasian fasa tiga PPN ini melibatkan murid prasekolah, murid berkeperluan khas (MBK) di Sekolah Kebangsaan Pendidikan Khas, Sekolah Menengah Kebangsaan Pendidikan Khas, Sekolah Menengah Pendidikan Khas Vokasional dan Program Pendidikan Khas Integrasi, tingkatan enam semester dua, Prauniversiti Sekolah Sukan Malaysia, kelas peperiksaan awam di sekolah asrama sepenuhnya/sekolah harian/sekolah swasta, International Baccalaureate Diploma (IBD), serta kelas peperiksaan antarabangsa (IGCSE O-Level, A-Level, Australia Higher School Certificate dan IBD) dan kelas peperiksaan antarabangsa yang lain.

Tambah KPM, “bagi negeri Melaka, Selangor, Wilayah Persekutuan Kuala Lumpur dan Wilayah Persekutuan Putrajaya, pengoperasian institusi pendidikan di bawah KPM terus beroperasi berdasarkan ketetapan negeri fasa tiga PPN pada 18 Oktober 2021. Memandangkan negeri ini akan beralih ke fasa empat PPN bermula pada 18 Oktober 2021, pengoperasian institusi pendidikan di negeri berkenaan berdasarkan ketetapan fasa empat PPN hanya akan bermula pada 1 November 2021. Hal ini turut melibatkan kemasukan bagi murid tahap satu (tahun satu, dua dan tiga) sekolah rendah serta murid tingkatan tiga dan empat sekolah menengah.“

Dalam pada itu, KPM turut memaklumkan, “kehadiran murid tahap dua (tahun empat, lima dan enam) sekolah rendah dan kelas peralihan, serta tingkatan satu dan dua sekolah menengah bagi negeri Melaka, Selangor dan Wilayah Persekutuan Kuala Lumpur serta Wilayah Persekutuan Putrajaya akan bermula pada 8 November 2021, iaitu seminggu selepas negeri tersebut memulakan pengoperasian berdasarkan ketetapan fasa empat PPN.”

Institusi pendidikan di bawah KPM turut merujuk institusi pendidikan swasta yang berdaftar di bawah KPM bagi kategori sekolah dan kategori pusat.

KPM menyarankan agar ketetapan ini turut terpakai di semua institusi pendidikan yang tidak berdaftar dengan KPM, termasuk institusi pendidikan di bawah kerajaan negeri.


Ibu Bapa Pemangkin Kejayaan 68 Peratus Program Vaksinasi

Labuan – Sejajar dengan hasrat kerajaan, Kementerian Pendidikan Malaysia (KPM) terus komited untuk memastikan seluruh warga sekolah mengambil vaksin bagi mewujudkan kelompok komuniti sekolah yang selamat dan sihat.

Menurut Pengarah Jabatan Pendidikan Labuan, Yusuf Mohamad, Program Imunisasi COVID-19 Kebangsaan (PICK) yang melibatkan murid sekolah rendah di pulau bebas cukai ini hampir selesai apabila 68 peratus murid telah menerima suntikan dos kedua.

Dalam tinjauan di Sekolah Kebangsaan Sungai Lada pada hari ini menjelang pembukaan semula sesi persekolahan, ibu bapa turut memberikan galakan yang positif kepada anak-anak mereka untuk menerima suntikan vaksin COVID-19.

“Kita sepatutnya tidak membiarkan anak-anak kita tanpa divaksin, jika tidak kita gagal menjalankan tugas mencapai imuniti kelompok dalam keluarga,“ demikian menurut seorang ibu kepada murid di Sekolah Kebangsaan Sungai Lada ketika diwawancara oleh e-Dewan Masyarakat.

Saya berasa susah hati bagi ibu bapa yang menolak vaksin kerana anak-anak akan bersekolah dan bertemu dengan kawan-kawan mereka.

“Kita perlu berhadapan dengan COVID-19, kita perlu terima cabaran dan usaha yang terbaik untuk memutuskan rantaian wabak ini,” kata Jamilah Abdul Majid, ibu kepada murid tahun enam.

Sebagai seorang penjaga, Noorlihan Abdul Alip turut menzahirkan rasa syukur kerana anaknya sudah menerima vaksin berikutan inisiatif kerajaan dalam pencegahan penularan COVID-19 dalam kalangan warga sekolah.

Syukur kerana anak saya sudah menerima vaksin, hal ini sangat penting untuk kesihatan mereka, terutamanya menjelang pembukaan sekolah.

“Dengan penerimaan suntikan vaksin ini, kami berasa lebih terjamin dengan keselamatan anak-anak semasa berada di sekolah nanti, tambah lagi anak-anak saya sudah tidak sabar untuk pergi ke sekolah bersemuka dengan kawan-kawan dan gurunya,” kongsinya.

Sementara itu, seorang lagi ibu murid tahun enam, Ismahwizah Isnin turut berpendapat bahawa beliau amat berharap supaya ibu bapa memainkan peranan dalam menyokong usaha PICK sebagai langkah persediaan untuk pembukaan sekolah secara bersemuka, di samping memastikan kesihatan seluruh warga sekolah, terutamanya anak-anak mereka berada dalam kelompok yang selamat dan sihat.


30 Peratus Murid Berusia 12 hingga 15 Tahun Lengkap Vaksinasi

Untuk mendapatkan maklumat terkini, ikuti kami melalui Telegram

Labuan –  Hari ini merupakan hari terakhir pemberian vaksin dos kedua kepada murid yang berumur antara 12 tahun hingga 15 tahun di Pusat Pemberian Vaksin Sekolah Kebangsaan (SK) Sungai Lada.

Program Media Engagement, Kementerian Pendidikan Malaysia (KPM) dengan kerjasama Jabatan Penerangan Malaysia bersempena dengan Kempen Kembali ke Sekolah meninjau pemberian vaksin kepada murid yang berumur antara 12 tahun hingga 15 tahun dalam Pelan Pemulihan Negara (PPN) di Pusat Pemberian Vaksin SK Sungai Lada. Turut meninjau program pemberian vaksin di SK Sungai Lada ialah Pengarah Jabatan Pendidikan Labuan, Yusuf Mohamad.

Berdasarkan PPN, aspek penting yang diberikan perhatian ialah keselamatan dan kesihatan warga sekolah dan persekitaran sekolah yang selamat. Vaksinasi merupakan cara terbaik untuk melindungi masyarakat daripada COVID-19. KPM melalui Program Imunisasi COVID-19 Kebangsaan (PICK) dan PPN berusaha memastikan agar seluruh warga sekolah, termasuklah guru dan murid menerima vaksin lengkap.

Murid yang diberikan keutamaan oleh Kerajaan Pusat dalam program vaksinasi di Pusat Pemberian Vaksin SK Sungai Lada menerima suntikan vaksin Pfizer-BioNTech. Rata-rata murid menzahirkan kelegaan dan kegembiraan mereka menerima dos kedua vaksin sebagai persediaan kembali ke sekolah dengan kesihatan dan persekitaran yang selamat.

Murid tahun enam SK Sungai Lada, Alya Irdina A. Roslan, meluahkan kegembiraannya kerana berjaya melengkapkan suntikan dos kedua vaksin pada hari ini. Alya yang menerima suntikan vaksin dos pertama pada 17 September 2021 yang lalu turut menasihati rakan-rakannya yang belum menerima vaksin agar berbuat demikian demi keselamatan dan kesihatan semua.

Muhamad Zhafiy Izzfan Rafizal, 12 tahun, berasa tidak sabar untuk kembali semula ke sekolah setelah sekian lama sekolah ditutup. “Saya tidak sabar untuk bertemu dengan guru dan rakan-rakan saya di SK Sungai Lada untuk belajar seperti dahulu,” kata Zhafiy.

Keputusan untuk membuka semula sesi persekolahan di Labuan dibuat oleh Menteri Kanan Pendidikan, Datuk Dr. Radzi Jidin setelah Labuan menjadi satu-satunya wilayah negeri dan Persekutuan yang beralih ke Fasa Empat PPN.

Menurut Pengarah Jabatan Kesihatan Labuan, Dr. Ismuni Bohari, program vaksinasi kepada murid sekolah di Labuan hampir selesai apabila lebih 68.25 peratus daripada 10 094 jumlah keseluruhan murid yang tersenarai (berumur antara 12 tahun hingga 17 tahun), berjaya melengkapkan dos kedua vaksin setakat semalam (16 Oktober 2021). Sebanyak 30 peratus orang murid yang berumur antara 12 tahun hingga 15 tahun dijangka melengkapkan dos kedua vaksin mereka pada hari ini, iaitu hari terakhir pemberian vaksin.